Sejarah Hidup Khalid Al-Walid: Panglima Yang Mendapat Jolokan Pedang ALLAH

Pemuda gagah yang menggegarkan dunia ini lahir pada 592 Masihi dan salah seorang daripada sahabat Rasulullah. ,Lahir di kalangan Bani Quraisy, yang sememangnya memusuhi perjuangan nabi, Khalid seolah-olah mewarisi semangat itu daripada Bani Quraisy.

Ketika Perang Uhud antara tentera Islam dan kafir Quraisy menyaksikan bagaimana Khalid sudah mula menunjukkan potensi untuk menjadi seorang panglima dan jeneral perang yang hebat. Khalid Al-Walid memeluk Islam selepas Perjanjian Hudaibiyah menyaksikan bagaimana seorang panglima perang yang bakal menempa nama sebagai antara jeneral perang yang tidak pernah kalah dalam peperangan sebaris dengan Alexander The Great dan Genghis Khan.

Gelaran Pedang ALLAH

Pertempuran Mut’ah menyaksikan bagaimana Khaldi Al-Walid menempa nama gelaran “Pedang ALLAH” oleh junjungan besar Rasulullah kepada Khalid. Ada sebuah kisah hebat yang harus dijadikan pendoman oleh kita semua.

Junjungan besar Rasulullah S.A.W telah menghantar utusan ke pemerintah Syria yang ketika itu menjadi naungan kepada Empayar Rom. Namun, ketika dalam perjalanan utusan tersebut telah dibunuh oleh ketuak puak Ghassanid yang memerintah Syria dan ini telah melanggar peraturan di dalam peperangan di mana seorang utusan adlaah dilarang untuk dibunuh.

Untuk menuntut kembali di atas apa yang berlaku, maka dikisahkan 3000 orang askar Islam telah disusun oleh Rasulullah untuk menuntut kembali apa yang dilakukan oleh puak arab Ghassanid. Mereka adalah Zaid bin Harithah, Ja’afar bin Abu Thalid dan Abdullah bin Rawahah. Jika Zaid telah syahid, maka Jaafar akan mengambil alih daripadanya, dan begitu juga jika Jafar syahid, maka Abdullah akan mengambil alih daripada Jaafar jawatan jeneral perang.

Ditakdirkan bahawa tentera Islam harus berdepan dengan 300, 000 orang tentera Rom ketika dalam perjalanan dan tiga orang jeneral perang ini telah syahid ketika pertempuran. Maka, ditakdirkan bahawa Khalid Al-Walid untuk mengambil peranan menjadi jeneral perang.

Tugas Khalid yang baru adalah bagaimana dia membawa bala askar askar 3000 orang itu kekal hidup melawan 300, 000 orang tentera Rom. Maka, di sinilah dunia mula mengenali betapa Khalid adalah seorang jeneral perang yang tersangat genius.

Diceritakan bahawa sepanjang pertempurna itu, Khalid menggunakan kelebihan askar yang kecil untuk menggerakkan askarnya ke merata tempat, sekadar terlibat dalam pertempurna kecil dan mengelakkan pertempuran besar. Khalid menceritakan bagaimana perang tersebut begitu epiknya sehinggakan 9 pedang yang digunakan oleh Khalid patah dan menggunakan pedang terakhirnya untuk kekal bernyawa.

Menyedari bahawa tentera Islam bukan tandingan untuk bertempura 300, 000 orang tentera Rom, maka Khalid telah merencanakan sebuah strategi yang maha bijak. Pada suatu malam setelah lama bertempur, maka Khalid membuat keputusan untuk menukarkan posisi askar-askarnya.

Mengubah formasi dan posisi barisan ketenteraan, dengan barisan hadapan diletakkan di belakang, sayap kanan diletakkan sebelah kiri dan sebaliknya. Kemudian bahagian hadapan itu diminta untuk memegang bendera baru.

Berkat strategi ini memberikan kemenangan moral kepada tentera Islam, apabila tentera Rom begitu takut dan terkejut melihat ‘barisan baru’ tentera Islam seolah-olah seperti tentera Islam mendapat bantuan luar. Disebabkan perbezaan pendapat sesama mereka, tentera Rom saling bertelagah dan bertempur sesama sendiri.

Pada akhirnya, Khalid telah mengarahkan tenteranya menggerakan kuda di tempat setempat beberapa kali untuk menghasilkan debu yang banyak seolah-olah meninggalkan impresi bahawa tentera bantuan daripada Madinah dalam jumlah yang tidak terhitung banyaknya baru sahaja tiba. Ini telah membuatkan tentera Rom lari dan memberi ruang kepada Khalid untuk membawa 3000 orang tenteranya kembali ke Madinah. Berkat daripada peritsiwa itu, maka Khalid digelar PEDANG ALLAH oleh junjungan besar Rasulullah S.A.W.

Ekpedisi Ketenteraan Khalid Al-Walid

Khalid Al-Walid kemudiannya diberi kepercayaan oleh Khalifah Abu Bakar dalam menjadi pemimpin kepada kebanyakannya ekpedisi ketenteraan di bawah tentera Islam. Antara ekpedisi ketenteraan yang diamanahkan kepada Khalid Al-Walid adalah memerangi nabi palsu Musaylimah.

Pertempuran Yamana dalam Perang Ridda dicatatkan antara pertempuran tersengit yang pernah dihadapi oleh Khalid Al-Walid. Berbekalkan 13, 000 orang askar, Khalid terpaksa berdepan dengan 40, 000 orang askar Musaylimah. Tentera Islam hampir sahaja tewas di tangan Musailimah namun kebijaksanaan Khalid merencanakan strategi sekali lagi menyelamatkan keadaan.

Pertempuran Yamana bukan pengakhiran kisah heroic Khalid Al-Walid dalam peperangan. Seterusnya, Selepas kejayaan menawan Iraq, maka Abu Bakar pun mula merencanakan untuk menyerang Syria yang berada di bawah naungan empayar Rom. Terdapat dua laluan untuk ke Syria daripada Iraq. Pertama melalui Daumatul Jandal dan laluan yang lain pula melalui Mesopotamia dengan meluntasi Ar Raqqah, wlayah yang sekarang berada di dalam negara Syria.

Namun, kebijaksanaan Khalid adalah tidak mengambil dua laluan ini berdasarkan sebab pertama di mana melalui Daumatul Jandal, maka terdapat tempoh dua minggu untuk sampai ke Syria manakala melalui Ar-Raqqah, kerana askar Rom berjaga di situ. Konflik dengan askar Rom ini akan menjadi nanah kepada battalion askar Islam kerana jumlah mereka mengatasi jumlah askar Islam sebenarnya dan tentera Islam ketika memang memerlukan bantuan.

Maka, Khalid telah memilih jalan pendek untuk ke Syria dengan melalui jalan pasir yang terik memancar panasnya. Masih segar tercatat bagaimana tingginya semangat para pemburu syahid sehingga sanggup tidak meminum air selama dua hari menempuh padang pasir sebelum mereka menemui sebuah oasis. Taktik yang dipilih oleh Khalid ini akhirnya membuahkan hasil apabila tentera Islam masuk ke dalam Syria dari laluan yang langsung tidak terfikir oleh askar Rom.

Sawa, Arak dan Tadmur adalah Bandar-bandar Rom di Wilayah Syria yang jatuh ke tangan Khalid ketika awal maranya tentera Islam ke dalam Empayar Rom. Selepas itu, Khalid Al-Walid membawa askarnya memasuki Damsyik melalui Uqab. Beberapa siri peperangan dengan Bandar-bandar dan kerajaan kecil yang terpaksa menjadi anjing Rom ketika itu dihadapi oleh Khalid A-Walid sehinggakan pada 30 Julai 634 Masihi, kita menyaksikan bagaimana idea dan taktikal Khalid Al-Walid berjaya memenangkan peperangan melawan 90, 000 orang askar Rom di Pertempuran Ajnadayn.

Kekalahan Rom di Ajnadyn membawa kepada penawanan Damsyik di bawah tentera Islam. Selepas 30 hari pengepungan Damsyik, akhirnya tarikh 18 September 634 Masihi menyaksikan bahawa Damsyik akhirnya jatuh ke tangan orang Islam walaupun beberapa siri peperangan seperti Pertempuran Sanita A-Uqab dan Pertempuran Maraj Al-Debaj.

Tidak cukup dengan itu, ketika zaman pemerintahan Umar, kita dapat menyaksikan bagaimana sebuah lagi pertempuran mengukir nama Khalid dalam sejarah. Pertempuran Yarmuk yang terkenal itu menyaksikan bagaimana Khalid menjadi seorang panglima yang digeruni.

Pertempuran Yarmuk yang berlaku pada 15-20 Ogos 636 Masihi menyaksikan bagaimana Khalid Al-Walid memimpin 20 000 orang tentera Islam menggempur 100, 000 orang tentera Rom. Theodore Trithyrius adalah orang yang menjadi jeneral perang kepada askar Rom.

Pertempuran Yarmuk berlaku selama 5 hari di man amenyaksikan bagaimana setiap hari yang berbeza, Khalid mengadaptasikan taktikal perang yang juga berbeza dalam menewaskan kekuatan dan keutuhan tentera Rom yang sebelum ini terkenal dengan kehebatan mereka sejak zaman berzaman.

Perginya Seorang Pejuang

Diceritakan ketika Khalid Al-Walid sedang gering di atas katil. Khalid ditemani oleh seorang sahabatnya dan ketika itu, Khalid bertanyakan soalan yang ditunggu lamanya.

“Lebih daripada ratusan perang aku hadapi. Kenapakah tidak aku syahid dan mati di tengah medan perang dan kenapakah aku mati di atas katil? Aku rindukan syahid di tengah medan perang.”

“Tidak Khalid!” tutur sahabat Khalid itu membuatkan kening Khalid terangkat. Mata sahabatnya itu ditenung dalam oleh Khalid, cuba mencari keikhlasan di sebalik tuturannya.

“Kenapa wahai sahabatku?” tanya Khalid dalam nada suara yang lemah. Usianya ketika itu sudah mencecah 58 tahun dan bukan sedikit musuh mati di tangannya, bukan sikit perang dihadapinya.

“Kau kena tahu Khalid bila junjungan besar nabi kita, Muhammad S.A.W memberikan gelaran “Pedang ALLAH” untuk kau Khalid, Bila kau dibunuh oleh musuh ALLAH, ianya sekaligus bermaksud bahawa pedang ALLAH telah dirosakkan oleh musuhnya. ALLAH tidak akan membenarkan perkara itu.”

Kesimpulan

Khalid Al-Walid adalah bukti bahawa jihad bukan sekadar laungan kata-kata dan bertindak kamikaze iaitu berani mati dalam perjuangan. Sebaliknya jihad Khalid adalah berdasarkan akal. Menyerang bila perlu dan mampu, berundur bila keadaan tidak menginzinkan.

Mereka yang bercakap mengenai peperangan, menyuruh umat Islam pergi secara semberono mengangkat senjata menyerang musuh di beberapa tempat di dunia tanpa memikirkan beberapa faktor lain adalah mereka yang tak mengkaji sejarah peperangan Islam.

Akhir sekali, hayati kata-kata daripada penulis The Art Of War, Sun Tzu yang terus digunakan dalam peperangan sehingga hari ini.

“Dia yang mengetahui bila dia boleh berperang dan bila dia tidak boleh berperang adalah seorang jeneral perang yang akan sentiasa menang.


Apabila Jerman Terbangsat Seperti Rohingya

Tidak terlalu berlebihan untuk mengatakan bahawa nutfah sains di dunia ini dieram dalam rahim Jerman. Banyak pencapaian pada zaman ini tidak mungkin dinikmati tanpa sentuhan Jerman.

Adolf Butenandt meninggalkan dunia ini dengan ilmu mengenai hormon jantina. Albert Einstein kekal masyhur atas segala jasanya.

Carl Bosch pula merupakan seorang jurutera kimia Jerman yang menggunakan proses Haber untuk sintesiskan ammonia, hidrogen dan nitrogen.

Sangatlah tidak adil untuk mengecualikan nama-nama agung lain. Tetapi mustahil jika setiap seorang disenaraikan dalam satu rencana.

Mungkin semua tahu kehebatan bangsa yang dipimpin oleh seorang wanita begitu cekal bernama Angela Merkel. Namun seberapa ramai yang tahu – bahawasanya bangsa inilah yang dibangsatkan Amerika Syarikat?

Bangsa Yang Tidak Bersatu

Sudah lama bangsa Jerman berdepan dengan satu debat sosial iaitu “Grossdeutsche Lösung” (Solusi Jerman Agung).

Bagaikan Israel-Palestin dalam cadangan solusi, begitulah Jerman satu masa dahulu.

Antara 1815-1866, sebanyak 37 negara Jerman diwujudkan dalam satu pakatan longgar.

Grossdeutsche mencadangkan penyatuan semua dibawah satu payung, seperti diimpikan Empayar Austria. Manakala Kleindeutsche Lösung pula mahukan penyatuan utara tanpa Austria sepertimana dipinta Prussia.

Inilah Jerman yang tidak diketahui ramai, sebuah pecahan yang terbentuk susulan kejatuhan Empayar Rom Suci pada tangan Napoleon Bonaparte secara tidak langsung.

Dan persoalan Grossdeutsche-Kleindeutsche sentiasa dimainkan, sehinggalah 1866 apabila Austria dan Prussia akhirnya bertembung.

Prussia yang dipimpin William I dan Otto von Bismarck berjaya mematahkan Franz Joseph I dan Ludwig II. Jerman Utara pun akhirnya terbentuk susulan Pertempvran Königgrätz di hari ini Czech.

Empat tahun kemudian pula, Perancis ditewaskan Prussia sekaligus membentuk Empayar Jerman tanpa Habsburg dan Leichestein.

Tetapi keinginan untuk menyatukan Austria ke dalam pengaruh Jerman masih kuat atas aspek kebangsaan. Namun menghampiri P3r4ng Dunia Pertama, keajaiban Jerman sudah menemui kebuntuan.

Masalah Kebangsatan Di Bumi Orang

Populasi yang beranak-pinak berdepan dengan kemiskinan teruk sehingga jutaan dalam kalangan mereka mencari rezeki di luar negara. Amerika Syarikat pula melancarkan dasar-dasar progresif dibawah sebuah kerajaan baharu.

Woodrow Wilson yang membentuk Liga Negara-Negara (pendahulu Pertubuhan Bangsa-Bangsa Bersatu) mempunyai barisan ibaratkan membenci pendatang asing.

Sepertimana hari ini golongan Latin dipandang enteng, begitulah Jerman satu masa dahulu. Jerman membawa tradisi kebangsaan daripada masakan ke resepi bir pun.

Pada tahun 1910, Amerika Syarikat mempunyai 554 jenama akhbar bahasa Jerman dengan sekolah vernakular Jerman pun (Gershon, 2017). Integrasi bergerak dengan perlahan.

Dan apabila Amerika Syarikat memasuki P3r4ng Dunia Pertama, sikap anti-Jerman mula menular.

Malah ramai berpendapat bahawasanya pendatang-pendatang Jerman masih mempunyai kasih sayang dan taat setia terhadap Maharaja Wilhelm II. Jadi cara hidup Jerman dibincangkan.

Kebencian meresap sampai bahasa Jerman pun dipertikaikan. Tidak jauh dengan itu, cara kebersihan turut dipersoalkan.

Dan Jerman diberikan nama timangan “the Huns” merujuk kepada budaya silam yang bersikap gasar. Itulah Jerman – bangsa pencer0boh gasar yang datang menyerbu rezeki Amerika tanpa sedar diri status menumpang.

Woodrow Wilson pula mengutuk Jerman (tanpa menyebut): “sesiapa yang mengamalkan cara hidup tanda sempang* sedang membawa bil4h belati tersedia untuk menik4m nadi Republik pada bila-bila masa.” ( * = status kewarganegaraan bercampur seperti “German” Americans).

Kerana pep3r4ngan ini rakyat Amerika yang berleluhur Inggeris telah menangkis semua pengaruh Jerman.

Sekolah vernakular diharamkan sampai buku-buku berbahasa Jerman pun dibuang. Seorang pelombong arang batu dituduh seorang pensabotaj dan dibvnvh oleh orang ramai (St. Louis Post-Dispatch).

Risau dengan kebencian marak ini, Jerman terpaksa berasimilasi masuk ke bangsa Inggeris di Amerika Syarikat. Semua nama perlu ditukar.

Dan cara hidup Jerman pun seolah-olah dim4tikan. Meskipun sedemikian, Jerman masih lagi dibenci dengan poster serupa beberapa dekad kemudian.

Hari ini selepas mengharungi denai masa yang memenatkan, Jerman ibaratkan menguasai dunia melalui Republik Persekutuan dan juga Amerika Syarikat.

Jerman telah jadi sebuah bangsa yang berjaya, daripada bangsat yang lari daripada kemelut Eropah Tengah. Dengan jelas disini bahawasanya kelicikan mereka untuk mengharungi dugaan telah menyelit kaki Inggeris.Ini kerana segala dosa yang dilakukan malang sekali sia-sia kerana Jerman tetap ada di situ.

Dan pengajaran lainnya, nasib sebuah bangsa itu senang sahaja dibolak-balikkan oleh ALLAH. Pada dulunya mereka ialah pelarian yang terbangsat, diherdik, ditindas, dikeji, akhirnya bangsa Jerman bangkit menjadi salah satu bangsa agung dalam sejarah.

Bangsa yang sudah senang, tidak menghadapi kesukaran, bila-bila masa sahaja ALLAH boleh jatuhkan dari tempat mereka bersemayam sekiranya dalam hati penuh angkuh, sombong, merasakan bangsa mereka sahaja mulia dan memandang rendah kepada bangsa lain.

RUJUKAN:

Gershon, L. (2017, May 9). When American schools banned German classes. J Stor. Retrieved from https://daily.jstor.org/when-american-schools-banned-german-classes/

St. Louis Post-Dispatch. (2012, May 25). Look Back: Robert Paul Prager (ditapiskan), 1918. Retrieved from (Request Link).


Apa Rahsia Kemajuan Ekonomi Singapura?

Kemajuan Singapura terutamanya dalam ekonomi tidak seharusnya menjadi realiti pahit untuk Malaysia. Perpisahan antara dua negara ini berlaku pada zaman yang sangat mencabar.

Tanah Melayu ketika itu berdepan dengan kesukaran sosiopolitik oleh kerana campuran budaya pasca-penjajahan.

Jadi hari ini Singapura harus dilihat sebagai contoh untuk memperbaharui keadaan negara. Hanya sifat bongkak dan ego sahaja yang membutakan mata seseorang pada kejayaan.

Dengan hanya sebuah pulau, Singapura berjaya mengubah sebuah kawasan setinggan menjadi hab perindustrian bertarafkan antarabangsa. Bukan setakat ekonomi sahaja yang membangun.

Dalam tempoh 20 tahun, Singapura juga maju dalam penunjuk-penunjuk sosial seperti jangka hayat, pendidikan, perumahan, kebersihan, kestabilan, pengangkutan, ekonomi dan sebagainya (Zarroli, 2015).

Semua ini dicapai tanpa setitis minyak yang dikeluarkan setiap hari. Sebaliknya Singapura pula menarik minyak untuk diproses.

Perdagangan merupakan kata kunci utama bagi Singapura. Kerajaan Lee Kuan Yew benar-benar memastikan Singapura mengamalkan sebuah perdagangan sangat bebas, licin dan stabil.

Tiada halangan perdagangan dibuat yang boleh mengerutkan dahi pemain industri utama. Tiada tariff yang perlu dibayar untuk memasukkan barangan dalam negara.

Malah Singapura dikatakan berjaya kerana kekurangan birokrasi sampai sebuah syarikat boleh ditubuhkan dalam masa tiga jam sahaja (Johnson, n.d.).

Kerajaan Singapura melihat bahawa perdagangan bebas hanya boleh terjamin dengan kemajuan sektor perbankan, elektronik dan pembinaan kapal. Jadi mereka tidak melengahkan masa.

Inilah sektor yang dilaburkan dengan banyak, sambil memastikan rakyat mendapat perumahan untuk bekerja. Setakat ketersediaan sahaja tidak cukup untuk Singapura. Kuan Yew mahukan prestasi dan ketelusan.

Jika satu perkara gagal (atau belum berjaya), beliau mahu penjelasan dan kepimpinan autokratik inilah menjadi asbab kedua di sebalik kejayaan Singapura.

Oleh kerana sikap Singapura hanya mahukan sesuatu yang baik, berjaya, berjaya dan berjaya. Tiada peluang kedua dan tidak boleh berundur setapak dua.

Meskipun tiada musuh yang nyata, Singapura berkelakuan seperti dunia ini ialah sebuah persaingan dan sememangnya dunia sedang bersaing antara satu sama lain.

Singapura pula memilih sisi yang hanya boleh memajukan negara, di sebalik latar belakang Perang Dingin antara Amerika Syarikat dan Kesatuan Soviet.

Tidak boleh dilupakan juga bahawa Singapura membangunkan prasarana saintifik hingga boleh memudahkan kehidupan.

Pendidikan yang mapan bantu melengkapkan keperluan semasa. Sebarang kecacatan pula dibendung dengan dasar yang jitu.

Jika tanya apa rahsia Singapura, sebenarnya tiada rahsia pun. Keazaman dan kegigihan sahaja menjadi tonggak utama.

Artikel turut boleh dibaca di portal kewangan dan ekonomi kami, The Outlook Asia.


Kisah 7 Beradik Jadi Jutawan Kerana Rambut

Media sosial banyak mengubah tren dan industri masa kini. Ia bukan saja platform untuk membina jenama peribadi. Tetapi juga menjadi medan berpromosi. Lihat saja di Instagram. Kesemua 20 pengguna lokal dengan jumlah pengikut terbanyak memiliki bisnes atau produk sendiri. Begitu juga di Twitter. Dalam 20 senarai teratas, empat daripadanya ialah jutawan-selebriti.

Dan dalam kalangan selebriti ini pula, ada seorang yang tidak tumbuh melalui cara tradisional – dia bukanlah artis, model, ataupun penyanyi. Sebaliknya seorang usahawan sejati yang tumbuh hasil jatuh bangun di media sosial. Siapa lagi yang dimaksudkan kalau bukan abang Khairulaming kita.

Kisah dan perjalanan beliau memang banyak mencetus inspirasi, sesuai dengan impresi terhadapnya sebagai seorang pempengaruh. Cuma lantaran minat terhadap sejarah, tumpuan penulis lebih teralih kepada satu persoalan rawak; sebelum munculnya media elektronik seperti TV dan radio, ada tidak orang biasa yang ‘tiba-tiba’ jadi usahawan-selebriti?

Jawapannya, memang ada. Terutama kalau kita kembali ke Niagara, New York pada penghujung abad ke-19. Ikutkan, lokasinya bukanlah tepat di bandar New York. Tetapi jauh sikit di pekan Cambria (berjarak 611 km dari New York City).

Di sana ketika itu tinggal sebuah keluarga; keluarga Sutherland. Si bapa bernama Fletcher dan si ibu pula Mary. Mereka ada 8 anak; seorang lelaki dan tujuh perempuan. Semua lahir antara 1851-1865. Yang lelaki bernama Charles sambil yang lain ialah Victoria, Sarah, Isabella, Naomi, Dora, Grace, dan Mary.

Memang payah nak ingat nama mereka. Nak kenal ‘who’s who’ dalam gambar atas pun tak tahu perlu mula dari mana. Lagipun, sejarah kurang merakam mereka sebagai individu. Mereka lebih dilihat sebagai kumpulan. Siap diberi nama panggilan; ‘7 Beradik Sutherland’. Ala-ala Kardashian Sisters macam tu.

Cuma yang ini versi klasik… dan berlatar-belakang sederhana. Mereka hidup bersumberkan ladang. Kerja harian Fletcher adalah bercucuk tanam dan menternak ayam belanda. Jadi, kehidupan mereka memang biasa-biasa. Kecuali tentang satu perkara, iaitu rambut.

Rambut tujuh beradik itu mengurai dengan sangat panjang. Kalau dijumlahkan panjangnya, boleh cecah 11 meter (37 kaki). Dah hampir sama panjang dengan bas 40 penumpang. Soalnya, macam mana mereka semua boleh ada rambut sepanjang itu? Memang bela rambut atau macam mana?

Menurut penulis biografi mereka (Brandon Stickney), sejak kecil lagi Mary melarang anak-anaknya memotong rambut. Hatta ketika diejek rakan-rakan di sekolah pun, larangan tetap dipegang. Tak tahulah kenapa Mary berkeras sangat mahu anak-anaknya bela rambut panjang. Mereka bukannya kaum Sikh pun.

Malah setiap malam, Mary akan sapu rambut anak-anaknya dengan sejenis ramuan buatan sendiri. Konon kerana ramuan itulah rambut mereka boleh mengurai panjang dan sihat. Sampaikan rambut Victoria boleh sepanjang 7 kaki (2.1 m), Naomi 5 kaki (1.5 m), Mary si bongsu 6 kaki (1.8 m) dan Sarah yang sulung pula 3 kaki (0.9 m).

Ramuan itu terus dihidupkan oleh Fletcher sesudah kematian isterinya pada 1867. Pemergian Mary memang beri kesan kepada keluarganya. Terutama dalam bab kewangan. Ia sampai mendorong Fletcher untuk menghantar tujuh anak perempuannya ke syarikat pengendali sarkas.

Tujuannya supaya mereka menjadi penghibur. Yakni, menyanyi, menari, bercerita, dan bermain muzik dalam pertunjukan sarkas. Syarikat pertama yang disertai ialah W.W. Coles Colossal Shows pada 1882. Saat itu masing-masing berusia 18-36 tahun.

Dua tahun kemudian, mereka tandatangani pula kontrak bersama Barnum & Bailey Circus. Mungkin kalangan pembaca pernah dengar fasal gajah Jumbo. Haaa… syarikat sarkas inilah yang kendalikan pertunjukan gajah itu. Dan 7 Beradik Sutherland boleh kata satu batch dengan Jumbo.

Di Barnum & Bailey Circus, mereka bertujuh diiklankan sebagai ‘tujuh keajaiban di dunia’. Keajaiban tersebut bukanlah merujuk pada bakat persembahan. Tetapi pada rambut mereka. Ia menjadi tarikan utama dalam kalangan pengunjung.

Saat itu, fenomena zoo manusia memang sedang berleluasa. Contohnya pada 1810-1815, seorang wanita Afrika diperagakan di khalayak kerana berpunggung besar. Pada 1854-1860 pula, seorang wanita Mexico menjadi tatapan umum kerana digelar ‘manusia-beruk’ (akibat menghidap sindrom sama macam adik Missclyen di Miri).

Paling kemuncak adalah saat Pameran Dunia Louisiana 1904 diadakan. Masa itu, sampai satu perkampungan asli Filipina dan Congo dibuat. Antara nama masyhur ketika itu ialah Ota Benga, remaja yang diculik lalu diperagakan sampai terkenal namun berakhir mati bunuh diri akibat depresi.

Liku karier yang hampir serupa itu turut dilalui 7 Beradik Sutherland. Cuma dalam kes mereka, tidak ada unsur pemaksaan. Memang rela hati mereka sendiri untuk jadi selebriti dengan cara begitu. Sepanjang 1880-an hingga 1900-an, persembahan mereka adalah antara yang paling diraikan.

Namun, Fletcher si bapa mahu lipat gandakan kekayaan. Jadi atas cadangan menantunya, J. Henry Bailey (suami Naomi merangkap pengurus syarikat sarkas), dia pun hidupkan kembali resepi minyak rambut mendiang isterinya.

Lalu, terciptalah produk ‘Seven Sutherland Sisters Hair Grower’ yang dikilangkan di bawah syarikat Sutherland Sisters Corporation. Dengan demikian, status mereka berubah dari peladang kepada selebriti kepada usahawan.

Sambutan yang diterima juga amat menggalakkan. Sampaikan ia menghiasi dada-dada akhbar ternama seperti Cosmopolitan, The New Yorker, The New York Times, dan Time. Berkat pemasaran sebegitu rupa, mereka berupaya menjual sebanyak 2.5 juta botol dalam masa 4 tahun (1886-1890).

Dalam empat tahun itu, kehidupan tujuh beradik Sutherland berubah drastik. Mana tidak; sudahlah masyhur sebagai selebriti dan model rambut, dapat pula durian runtuh hingga jadi jutawan muda.

Harga sebotol minyak rambut yang mereka pasarkan boleh kata ‘Yahudi sungguh’. Sebotol kecil macam dalam gambar di bawah ini saja cecah $0.50 – $1.50 – sama nilai dengan gaji seminggu  waktu itu. Jadi dengan jualan sebanyak 2.5 juta botol, kira sajalah berapa hasilnya; lebih $3 juta. Kalau diselaras dengan inflasi, boleh jejak sampai $30 juta!

Itu baru satu produk saja. Mereka juga keluarkan beberapa produk lain seperti pewarna rambut, permbersih kulit kepala, berus, dan sikat. Nilai jualan bagi produk-produk tersebut memang tidak dinyatakan. Tetapi pastinya ia menambah lagi kekayaan.

Cuma soalnya, apa ramuan yang ada dalam pelebat rambut yang mereka jual? Memang legit atau semua pun di-scam?

Kalau lihat jurnal The Pharmaceutical 1893, kandungannya berupa ekstrak witch-hazel (56%), ekstrak daun salam (44%), serta sedikit garam, magnesium, dan asid hidroklorik. Ikutkan, memang kedua-dua produk utama itu baik untuk melembutkan kulit dan melebatkan rambut. Cuma berkesan tidak kepada pengguna, tiada testimoni yang dirakamkan untuk menjadi rujukan.

Paling tidak pun, yang ada sekarang cuma botol-botol kosong yang dijual semula di eBay sebagai barangan antik. Sebahagiannya mencecah harga $249.99 (RM1,058). Punyalah tinggi deme ni mark-up harga.

Apapun dengan kekayaan sebesar itu, 7 Beradik Sutherland lantas memulakan hidup serba mewah. Aset utama mereka ialah rumah agam. Pada 1893 (lima tahun selepas pemergian Fletcher), mereka bina sebuah rumah agam di pekan Cambria – tempat mereka membesar.

Rumah agam itu memang macam istana. Siap ada menara dan cupola. Dalamnya pula ada 14 buah bilik tidak termasuk bilik air. Lantainya diperbuat dari kayu mahal. Turut disediakan loteng khas untuk tukang masak dan orang suruhan. Memang setiap seorang ada orang suruhan peribadi, yang membantu menyikat dan membuka ikatan rambut setiap sebelum dan selepas tidur.

Mereka juga ada haiwan peliharaan yang makan-pakainya jauh lebih mewah daripada kita. Ini belum termasuk kereta kuda yang bertatah emas. Sekali-sekala, mereka akan adakan pesta gala di rumah sendiri. Sampaikan minum, selingkuh, dan bergaduh makin jadi ‘makanan ruji’.

Gaya hidup sebegitu berlanjutan, hingga akhirnya mereka tersungkur. Ia gara-gara tren perempuan berambut panjang diganti oleh tren gadis flapper berambut pendek. Ditambah pula dengan usia mereka yang semakin lanjut, maka peluang karier pun mula terpadam.

Tahun 1893, Naomi meninggal dunia diikuti Victoria pada 1902. Isabella pula bawa diri dan lancarkan produk sendiri bersama suami kedua, sebelum meninggal dunia pada 1914. Lima tahun kemudian, giliran Sarah untuk menyusul.

Kemudian memasuki 1926, Dora, Grace, dan Mary mencuba nasib di Hollywood. Hasrat mereka adalah mahu menghasilkan filem biografi sendiri. Tetapi halatujunya tidak ke mana. Dalam perjalanan pulang, Dora ditimpa kemalangan yang meragut nyawa.

Lantas, tinggalah Mary dan Grace berdua. Tahun 1931, mereka dilaporkan muflis sampai tiada wang untuk makan. Tahun 1938 pula, rumah agam yang mereka diami habis musnah akibat terbakar. Apa-apa yang dapat diselamatkan kemudian dijual.

Lalu mereka berpindah ke sebuah rumah kecil di Lockport. Tidak berapa lama, Mary dipindahkan ke rumah sakit jiwa sebelum meninggal dunia pada 1939. Tujuh tahun berikutnya, Grace pula pergi pada usia 92 tahun.

Kedua-duanya disemadikan dalam kubur tidak bertanda – isyarat betapa kemasyhuran dan kekayaan dalam hidup boleh datang dan pergi macam itu saja.

RUJUKAN

Origjanska, Magda. (2017, 15 November). The traveling Sutherland Sisters: Seven women and 37 feet of hair between them. The Vintage News.

Shelton, Denise. (2020, 23 March). The tangled tale of the Seven Sutherland Sisters. History of Yesterday.

Whitelocks, Sadie. (2013, 10 September). The real-life Rapunzels: How seven sisters with tresses measuring 37 feet between them tantalized their audiences to make their fortune… and patented a ‘miracle’ hair tonic. Dailymail.


Goliath – Pelopor Teknologi Kawalan Jauh

Di dalam era yang serba canggih ini, amat mustahil bagi kita untuk tidak mengetahui perkembangan teknologi peperangan yang menggunakan sistem alat kawalan jauh ataupun “tanpa-pemandu”. Lihat saja di Amerika Syarikat, dibawah syarikat General Atomics, industri pertahanan mereka telah mencipta satu aset yang digeruni oleh ramai pihak – Predator UAV (unmanned aerial vehicle).

Dengan kemasukan aset perang yang baharu, pelbagai dasar dan polisi baru telah dibuat bagi mengekang serangan yang berlebihan menggunakan sistem tanpa-pemandu ini. Walaupun mendapat tentangan beberapa pihak, para perancang ketenteraan menyukai konsep ini berikutan ianya kos efektif serta mampu mengurangkan risiko bagi anggota tentera yang bertugas di lapangan. Sebenarnya, konsep menggunakan alat-kawalan jauh ini telah diperkenalkan pada kedua-dua Perang Dunia yang berlaku dan ianya dioperasikan buat kali pertama di dalam pertempuran oleh Wehrmacht (Tentera Jerman) pada Perang Dunia Kedua.

Berdiri setinggi 1 kaki dan kelebaran sepanjang 4 kaki, ia dilengkapi dengan bahan peledak seberat 60 kilogram yang mana letupan tersebut mampu menghancurkan kereta kebal yang lebih besar daripada saiz kerdilnya. Pada awalnya, ia dioperasikan dari jauh menggunakan kotak kawalan ‘joystick’ yang dipasang pada bahagian belakangnya oleh kabel sepanjang 650 meter. Terdapat tiga lapisan kabel dimana dua daripadanya digunakan untuk mempercepat dan menggerakkannya, manakala kabel yang ketiga digunakan untuk mencetuskan letupan itu. Apabila mendapati ia mudah terdedah dengan anggota musuh yang memotong kabel tersebut, ia telah berevolusi dan ubahsuai dibuat keatas sistem Goliath yang mulanya menggunakan kabel dan kemudian bertukar kepada sistem kawalan gelombang radio yang menjadikan Goliath ini tidak lagi terdedah kepada ancaman pemotongan kabel.

Pada awal pembuatannya, ia diberi nama SdKfz. 302 (Sonderkraftfahrzeug) ataupun diterjemahkan sebagai ‘kenderaan tujuan khas’. Ia kemudiannya ditukarkan apabila Tentera Jerman mengelarkannya, Goliath – si gergasi, Jalut yang dikalahkan oleh Daud. Carl F. W. Borgward, seorang ahli industri pembuatan automotif Jerman telah mengambil ilham daripada prototaip awal rekaan automotif Perancis, Adolphe Kégresse yang dijumpai di tebing Sungai Seine, Perancis. Berikutan itu, pihak Wehrmacht telah mengarahkan produksi besar-besaran sebanyak 7,564 buah.

Dihantar semula ke papan lukisan merupakan suatu penghinaan yang biasanya dilihat untuk senjata eksperimental yang tidak pernah terlibat di dalam medan peperangan akan tetapi Goliath telah berjaya dikerahkan ke semua barisan pertahanan Jerman yang bermula pada musim bunga tahun 1942. Mereka juga digunakan terutamanya oleh unit Panzer (kereta kebal) dan unit kejuruteraan peperangan sepertimana di Anzio, Itali pada April 1944, dan penawanan Poland semasa Pemberontakan Warsaw pada tahun yang sama.

Selain itu, Goliath juga digunakan untuk ‘membersihkan’ kawasan yang disyaki mempunyai periuk api yang mana ia lebih selamat daripada menggunakan anggota tentera yang terdedah kepada risiko letupan awal periuk api. Walaupun terdapat beberapa laporan bahawa ia berjaya meletupkan beberapa buah kereta perisai dan kereta kebal musuh. Tahap serangan efektifnya tidak menunjukkan sistem Goliath sebagai sistem komba yang mapan untuk digunapakai sebagai unit kombat barisan hadapan disebabkan kekangan jarak kabel kawalan yang juga terdedah kepada elemen kombat, dan perisai nipis yang tidak dapat melindungi kenderaan daripada tembakan senjata kecil. Goliath juga terlalu besar dan berat untuk dijadikan sistem mudah alih bagi anggota. Kelemahan ini telah mengecilkan skop keberkesanan kereta kebal kawalan jauh ini.

Selepas Perang Dunia Kedua, pihak perisikan tentera Berikat telah mengambil sisa-sisa aset ini dan dibuat kajian bagi teknologi yang digunakan. Walau bagaimanapun, kejayaan sebenar Goliath adalah bahawa ia sebenarnya telah membuka jalan bagi industri pertahanan untuk senjata yang dikawal oleh radio dan ‘tanpa-pemandu’, yakni pada zaman moden kita telah menjadi modus operandi peperangan baharu sepertimana dron tanpa pemandu yang dilihat sekarang. Justeru, amat penting untuk kita memahami bahawa industri pertahanan yang maju dan berdaya saing mampu melahirkan jurutera-jurutera yang mampu merevolusikan aset pertahanan negara.

Rujukan:

Chamberlain, P. and Doyle, H. (1999). Encyclopedia of German tanks of World War Two. London: Cassell.

Everett, H. (2015). Unmanned systems of World Wars I and II. Cambridge, Mass.: The MIT Press.

Guttman, J. (2011). Goliath Tracked Mine: The Beetle That Started the ROV Craze | HistoryNet. [online] HistoryNet. Available at: http://www.historynet.com/goliath-tracked-mine-the-beetle-that-started-the-rov-craze.htm [Accessed 3 Jun. 2018].


Menyelami Watak Bane Dari Sudut Sains

Sebelum kita teruskan dengan artikel kedua Arkham’s Project ini, saya ingin tekankan disini bahawa bahawa UBAT, jika digunakan secara berlebihan atau secara melulu tanpa sebarang preskripsi doktor dikira sebagai DADAH.

Sebarang ubat yang digunakan sehingga menjadi suatu ketagih adalah jatuh dalam kategori DADAH. Penggunaan ubat yang telah dipreskripsikan tetapi digunakan untuk perkara / penyakit lain tanpa nasihat pakar juga adalah DADAH. UBAT itu adalah DADAH jika disalahguna dalam segala bentuk. Jadi, dalam artikel ini, sebarang perkataan UBAT dan DADAH haruslah dibezakan terlebih dahulu.

Dan saya menyeru anda semua supaya jauhi dadah dan segala perkara yang menyebabkan ketagihan.

Pengenalan Bane

Dalam siri komik dan filem Batman / The Dark Knight, Bane merupakan seorang watak antagonis yang dilahirkan di suatu kawasan tahanan fiksyen di Caribbean Republic of Santa Prisca, sebuah penjara yang dikenali sebagai Peña Duro. Kisah Bane bermula apabila ayahnya, King Snake berjaya melarikan diri daripada penjara tersebut. Akibat dari ketidakadilan sistem perundangan disana, Bane yang merupakan anak kepada King Snake dijatuhkan hukuman penjara seumur hidup untuk menggantikan kesalahan bapanya.

Oleh sebab itu, Bane terpaksa membesar dengan persekitaran penjara yang terlalu ekstrim dan tidak bermoral. Dari penjara inilah, sifat semulajadinya kian terbentuk. Bane dicirikan sebagai watak antagonis bersusuk badan yang besar dan sasa, mempunyai kekuatan fizikal dan daya ketahanan fizikal yang tinggi dan merupakan seorang genius. Salah satu ciri genius yang dimiliki oleh Bane adalah ‘eidetic memorization’ dimana beliau mempunyai daya memori yang mampu mengingati segalanya secara visual.

Segala kebolehannya ini kemudiannya dipertingkatkan lagi dengan penggunaan sejenis dadah yang dinamakan sebagai Dadah Venom. Venom adalah suatu dadah ‘performance-enhancement’ berasaskan ‘super-steroid’, yang mana meningkatkan tahap kekuatan fizikal, kepantasan pergerakan dan ketahanan tubuh badan penagih. Selain itu, ia juga meningkatkan tahap intelek Bane ketahap genius.

Namun begitu, penggunaan dadah ini menyebabkan Bane merasa ketagih, dan akan meningkatkan tahap ‘dependency’ (tahap kebergantungan pada penggunaan dadah) ini sepanjang hayat. Antara kelemahan nyata bagi Bane dalam siri Batman adalah kehilangan sumber dadah Venom, dimana akan menyebabkan ‘withdrawal’ yang teruk, iaitu kesakitan melampau dan kematian. Oleh kerana itu Bane perlu mengepam sebilangan dos dadah ini terus ke salur darah otaknya melalui topeng beliau setiap 12 jam.

Pengenalan Substance Abuse

Menurut Persatuan Psikiatri Malaysia (MPA), substance abuse adalah satu keadaan atau kes dimana seseorang individu menyalahgunakan ubatan atau racun tanpa sebarang sebab perubatan dalam dos berlebihan sehingga ketahap ketagihan yang melampau, dan tidak mampu lagi untuk berhenti dan mengalami masalah withdrawal dan dependency.

Ini merupakan antara ciri-ciri yang dimiliki oleh pesakit mental yang bergantung pada penggunaan dadah psikoaktif (atau arak, rokok, tembakau, dll) dalam kes substance abuse.

Bagi penagih atau pengguna kes substance abuse, mereka akan mengalami sindrom dependence, gangguan kognitif (pemikiran), peningkatan keinginan untuk mengambil semula dadah berkaitan (addiction), hilang kawalan dalam penggunaan dadah dan kerap mengambil dadah tersebut walaupun telah mengalami kesan sampingan yang teruk.

Seandainya pengambilan dadah ini dihentikan, pesakit akan mengalami kesan ‘withdrawal’ yang teruk, namun mampu dipulihkan dengan rawatan.

Untuk memahami perkaitan antara Bane dan kes substance abuse, mula-mula sekali kita kena lihat pada penggunaan ubatan / dadah yang diambil oleh Bane. Menurut kisah Bane, dadah Venom ini merupakan campuran dadah-dadah yang telah diubahsuai dengan tahap dos yang ditingkatkan. Dadah Venom akan mengakibatkan 3 perkara secara umumnya iaitu :

1) Peningkatan kemampuan fizikal

Dalam soal ini, Bane telah memperolehi kemampuan dan ketahanan fizikal pada tahap ‘superhuman’ sehinggakan, menurut siri kartun, Bane mampu melontarkan kereta ke merata tempat dan menyentap pintu bilik kebal sebuah bank dengan mudah. Walaupun ada beberapa siri komik yang menunjukkan Bane sekadar mempunyai kekuatan tertinggi seorang manusia normal (peak human strength) dan bukan superhuman, beliau masih mampu mengangkat sebuah peti ais dengan mudah.

Dalam bidang farmakologi, terdapat sekumpulan ubatan yang digelar Myostatin Inhibitors yang mana menyekat fungsi myostatin dalam otot. Apa itu myostatin? Myostatin adalah sejenis protein yang dihasilkan oleh otot untuk menghalang sel-sel otot daripada menjadi myogenesis (atau dalam kata mudah, menjadi terlalu besar).

Pendek kata, ia mengawal tumbesaran sel otot. Tugas ubatan Myostatin Inhibitors adalah untuk menghalang penghasilan protein myostatin tersebut, dan dapat menggalakkan pertumbuhan otot. Myostatin Inhibitors selalunya digunakan untuk pesakit yang mempunyai masalah kelemahan otot atau otot tidak berkembang dengan baik (muscle dysatrophy). Terdapat beberapa ubatan Myostatin Inhibitors yang kini telah berada didalam pasaran dan dalam kajian seperti PF-06252616 dan Stamulumab yang mana boleh dikaitkan dengan penghasilan dadah Venom.

Terdapat juga satu ubatan yang dikenali sebagai SR9009. Menurut Dr. Thomas Burris dari Institut Kajian Scripps (TSRI), dadah SR9009 ini akan menghantar signal kepada otot tulang untuk meningkatkan tahap metabolisma otot dan meningkatkan ketahanan otot seolah-olah ia berada dalam ‘keadaan’ ketika sedang bersenam. Jika kesemua ubatan ini dihasilkan dalam dosage yang banyak dan berlebihan, tak mustahil ia dapat memberi kesan yang sama dengan dadah Venom.

2) Peningkatan tahap intelek

Dan sepertimana Bane yang memperolehi tahap intelek yang genius dan eidetic memory, terdapat sejenis dadah yang mampu meningkatkan tahap kognitif dan kreativiti seseorang, iaitu dadah Adderall, dadah yang berasaskan amphetamine.

Dadah ini diklasifikasikan sebagai ubatan nootropics yang mana dicipta untuk meningkatkan tahap memori dan daya fokus seseorang, dan menggalakkan fungsi kognitif otak. Ubatan nootropics ini juga dikenali sebagai smart drugs, memory enhancers, neuro enhancers, cognitive enhancers, dan intelligence enhancers.

Ubatan nootropics selalunya digunakan untuk kes-kes Alzheimer’s disease, Parkinson’s disease, Huntington’s disease dan ADHD. Namun begitu, penggunaan ubatan nootropics ini secara meluas tanpa preskripsi kian menjadi-jadi walaupun kesan ubatnya masih lagi samar-samar. Jadi, katakanlah dadah Venom ini sebenarnya adalah campuran ubatan Adderall dan nootropics yang telah diubahsuai, maka logiklah jika kita letakkan Bane sebagai pesakit mental substance abuser.

3) Ketagihan, withdrawal dan dependency.

Seperti mana-mana dadah yang lain, ketagihan itu akan ada. Seorang individu yang mengalami masalah ketagihan akan mula mengalami masalah pemikiran kognitif, gaya tubuh dan perilaku. Sebagai contoh mudah, individu yang merokok akan mula mengalami ketagihan yang akhirnya akan mengganggu prestasi kerja, pemikiran dan logik, tindakan yang agresif dan withdrawal yang teruk seperti terketar, berpeluh-peluh, tutur kata tidak menentu.

Hanya dengan pengambilan semula dadah tersebut akan mengembalikan keadaan ‘stabil’ kepada si pengguna. Ketidakbolehan untuk meninggalkan dadah ini yang kita panggil sebagai dependency. Sebagai contoh mudah dependency, seorang individu yang terlalu kerap mengambil ubatan paracetamol (atau Panadol) untuk melegakan kesakitan yang dialami walaupun sekadar sakit-sakit kecil sahaja. Lama-kelamaan dia akan mula terbiasa untuk mengambil ubatan paracetamol ini walaupun sekadar mengalami sakit yang sedikit dan tak mampu menahan diri dari ubatan ini.

Bayangkan dadah Venom yang diambil oleh Bane ini merupakan suatu campuran dadah daripada kumpulan nootropics dan myostatin inhibitors, tak mustahil dadah Venom dapat dihasilkan. Dan sebagai seorang pengguna dadah seperti ini, Bane akhirnya akan terperangkap dalam ketagihan, withdrawal dan dependency yang teruk.

Dadah Venom ini sudah tentu dapat membantu Bane dalam usaha menghapuskan Batman sehinggakan beliau digelar sebagai ‘the person who broke the Bat’, tetapi dalam diam ia juga telah menghapuskan diri Bane itu sendiri dari dalam. Sepertimana yang telah kita bincangkan, melalui point-point yang dikemukakan diatas, ternyata Bane merupakan seorang pesakit yang mempunyai masalah mental dan perilaku iaitu Substance Abuse.


Cinta Naruto Dan Hinata

Selepas aku tulis pasal kesimpulan dan tema teras komik ‘Naruto’, adalah juga orang komen-komen ‘Naruto lebih baik daripada drama TV3 pukul 7’. Selalunya ‘drama’ yang dimaksudkan berkenaan ‘cintan-cintun’.

Dalam ‘Naruto’ pun ada ‘cintan-cintun’ juga. Naruto dan Hinata. Sasuke dan Sakura. Shikamaru dan Temari. Sai dan Ino. Minato dan Kushina.

Cinta paling kuat diberikan perhatian adalah antara Naruto dan Hinata. Aku boleh kata filemnya ‘Naruto: The Last’ seperti jelas mengisahkan cinta antara Naruto dan Hinata. Bukan fokus pada misi ataupun pergelutan kelurga nenek-moyang keluarga Hyuga sangat pun.

Cinta yang dibawa oleh mereka bukan sekadar cinta ucapan ‘saya sayang awak’. Bukan benda-benda ‘awak okey?’. Bukan berkisar cemburu-cemburu. Bukan juga berkisar cinta monyet seperti Sakura dan Sasuke. Juga bukan cinta seperti yang dibawa oleh pasangan lain dalam kalangan kawan-kawan Naruto. Bukan cium-cium. Bukan sanjung-sanjung buta.

Hinata menyajikan kepada kita tentang kelengkapan. Orang selalu kata cinta tak perlu masing-masing sempurna, tetapi melengkapi antara satu sama lain.

Semasa kanak-kanak, Hinata tidak mempunyai keyakinan (confident) dan selalu ragu dengan kebolehan dirinya. Beban ini ditambah lagi apabila dia bakal menjadi pewaris keluarga utama Hyuga. Ditambah-tambah lagi dengan kebolehan Hyuga Hanabi, adiknya yang digemari oleh ayah mereka.

Hinata menyanjungi Naruto kerana Naruto mempunyai apa yang Hinata tak ada. Di sinilah perasaan cintanya pada Naruto mula berputik.

Naruto mempunyai beban yang kuat. Dibenci oleh masyarakat. Disisihkan sebab sumpahan. Dianggap pelajar tercorot. Tapi beban ini hanyut dengan sikap Naruto yang berkeyakinan tinggi dan tak mengalah.

Sikap Naruto ini menjadi suatu bentuk ‘kelengkapan’ kepada Hinata untuk terus maju ke depan. Hinata mahu dirinya rasa berguna.

Naruto ‘mengajar’ Hinata sebentuk kepercayaan pada diri sendiri. Hinata pula ‘mengajar’ Naruto sebentuk kepercayaan pada orang lain sepertimana Hinata percayakan Naruto mampu menjadi Hokage.

Naruto anggap Hinata sebagai kawan dan Naruto pada mulanya sukakan Sakura. Tak tahu apa sebab Naruto sukakan Sakura. Mungkin sebab cantik dan menawan.

Naruto mula jatuh cinta pada Hinata sewaktu dalam filem ‘Naruto: The Last’. Naruto mula cintakan Hinata kerana Naruto baru sedar Hinata merupakan manusia paling awal mengiktiraf dan menerima dirinya seadanya sejak kanak-kanak.

Pengiktirafan dan penerimaan adalah apa yang dimahukan oleh Naruto sejak kecilnya. Naruto mahu orang kampung menerimanya walaupun dia disumpah.Itulah apa yang Naruto tiada dalam dirinya.

Hinata memberikan pengiktirafan dan penerimaan tersebut walaupun Naruto tak sedar.

Sejak Naruto jatuh cinta pada Hinata, Naruto menjadi sangat ‘protective’.

Sikap ‘protective’ ini kerana Naruto merasakan Hinata merupakan ‘essence’ hidupnya.

Hinata pula mahu merasakan dirinya berguna pada Naruto. Walaupun Naruto tidak perlu bergantung pada sesiapa kerana kekuatannya, Naruto memberikan Hinata sebuah perasaan yang dirinya memerlukan Hinata untuk menyelesaikan masalah.

Di sini dah sampai satu proses kefahaman pasangan. Kefahaman ini menjadi asas untuk memenuhi keperluan dan kehendak jiwa pasangan.

Walaupun Naruto telah menerima pengiktirafan dan penerimaan daripada orang kampung, keperluan emosi itu tak sama daripada pengiktirafan daripada Hinata.

Begitulah juga Hinata. Walaupun sudah diperakui berguna dan yakin dalam kalangan keluarga dan kawan sepasukan, dia mahukan juga bentuk keperluan emosi daripada Naruto yang merasakan dirinya berguna.

Aku tak ingat ada orang kata, kalau nak cari pasangan, carilah pasangan yang dapat memenuhi kekurangan kita. Kalau kita kurang yakin, carilah orang yang yakin. Kalau kita selalu memboros, carilah orang yang berjimat. Kalau kita pandai fizik, carilah orang yang pandai biologi.

Kalau kita jenis murung, carilah yang selalu ceria. Kalau kita seorang panas baran, carilah yang sentiasa tenang dan tak marah. Ia dapat memenui keperluan emosi, keperluan intelektual dan keperluan jasad.


Keluarga Arwah Adib Dukacita Dengan PDRM

Sehubungan itu, barisan peguam telah diarahkan oleh bapa arwah Adib, untuk menjawab dan membetulkan fakta-fakta terpesong, tidak benar serta menyimpang yang diungkapkan oleh KPN di dalam sidang medianya tersebut, seperti yang berikut ini:

1. Adalah tidak adil untuk KPN merumuskan kononnya tiada keterangan yang dapat mengaitkan arwah Adib dibvnuh, hanya kerana dua orang pegawai Bomba yang bersama Adib pada malam kejadian mengatakan mereka tidak nampak apa yang berlaku. Lebih-lebih lagi tidak munasabah untuk KPN cuba menggambarkan kononnya Adib tidak dis3rang kerana tiada kesan kecederaan mempertahankan diri pada tubuhnya. Dakwaan-dakwaan ini sudah pun dijawab dengan jelas di dalam inkues dan tindakan KPN menimbulkan semula perkara ini menunjukkan PDRM tidak meneliti dan tidak faham kronologi kejadian kes ini, berdasarkan keterangan-keterangan dan bukti-bukti yang ada.

2. Seperti yang telah diterangkan oleh Mahkamah Koroner di dalam keputusannya yang mendalam lagi terperinci, ketika Adib ditarik dan dis3rang, dia telah pun berada dalam keadaan separa sedar akibat kecederaan dalaman, iaitu hentakan kuat yang mematahkan tulang rusuknya. Justeru, dalam keadaan separa sedar tersebut, sudah tentu mustahil untuk arwah mempertahankan dirinya ketika beliau ditarik dan dis3rang, sekaligus menjelaskan mengapa tiadanya sebarang kesan kecederaan mempertahankan diri pada tubuh badannya.

3. Perlu ditekankan di sini bahawa Mahkamah Koroner telah pun memberikan dapatannya tentang punca dan sebab kematian arwah Adib. Memandangkan keputusan tersebut tidak pernah dicabar oleh mana-mana pihak melalui proses rayuan atau semakan yang sah, maka ianya adalah kewajipan pihak polis untuk menjuruskan siasatan bagi mencari siapakah dia “dua atau lebih orang” yang menyebabkan kematian arwah Adib, dan bukannya mempersoalkan semula punca kematiannya lagi sama ada dibvnuh atau tidak, sebab hal tersebut telah pun selesai diputuskan Mahkamah. Justeru itu, kami dengan tegas menolak sebarang keperluan untuk siasatan semula punca kematian kononnya melalui satu “pasukan kajian semula”.

4. Cubaan oleh KPN untuk menidakkan kewujudan ‘dying declaration’ dan menuduh kononnya ia baru ditimbulkan sekarang, serta mempersoalkan pula seolah-olah ianya diada-adakan, adalah satu lagi kenyataan tidak bertanggungjawab. ‘Dying declaration’ tersebut telah pun dikemukakan sebagai ekshibit I 31, di mana ketika dirawat di Institut Jantung Negara (IJN), pada 12.12.2018, Adib ada memberikan keterangannya kepada Ketua Balai Bomba dan Penyelamat Subang Jaya. ‘Dying declaration’ arwah juga diberikan kepada staf IJN pada waktu dan hari yang lain, yang mana staf IJN tersebut telah dipanggil menjadi saksi di dalam prosiding Inkues. Kedua-dua ‘dying declaration’ ini mengesahkan dirinya telah ditarik keluar dari van EMRS, dan kemudian dipvkul.

5. Institut Jantung Negara tidak pernah mengeluarkan sebarang kenyataan rasmi kononnya arwah Adib tidak dapat berkomunikasi dengan efektif sepanjang dirawat di IJN. Bahkan hakikatnya bapa arwah Adib dan keluarga yang lain berada di IJN sepanjang tempoh masa Adib dirawat, dan mereka mengesahkan bahawa terdapat satu peringkat di mana arwah menunjukkan peningkatan kesihatan yang baik, serta dapat berkomunikasi dengan baik. Malah apabila ahli keluarganya datang melawat, Adib sendiri dapat bertanya khabar, serta pernah meminta kebenaran staf IJN untuk menonton perlawanan bola sepak.

6. Adalah amat mengecewakan kerana kenyataan media KPN untuk menerangkan perkembangan siasatan pembvnuh Adib, ternyata telah hanya mendedahkan kejahilan KPN dan PDRM terhadap fakta terperinci kes ini. Sekiranya KPN membaca Nota Keterangan, Alasan Penghakiman penuh dan meneliti semula semua Ekshibit Mahkamah, kami yakin KPN tidak akan mengeluarkan kenyataan-kenyataan tidak bertanggungjawab seperti yang telah diungkapkannya.

7. Kami juga mempunyai maklumat bahawa dakwaan KPN kononnya PDRM telah memanggil sekali lagi kesemua 30 saksi inkues adalah tidak benar, kerana bapa arwah Adib sendiri tidak pernah dipanggil semula dan terdapatnya saksi utama lain yang juga tidak dipanggil sehingga ke hari ini. Ini menunjukkan sikap tidak bersungguh-sungguh dalam menjalankan siasatan dan sebaliknya memberikan alasan kononnya telah menemui jalan buntu, berbohong kononnya telah ‘exhausted all means’, tanpa mengerahkan usaha yang sebenar-benar untuk mendapatkan keadilan untuk Adib.

PEGUAM KELUARGA ARWAH ADIB:
MOHD KAMARUZAMAN BIN A. WAHAB
AHMAD TAUFIQ BIN BAHARUM
SYAZLIN MANSOR
MOHD ZUBIR EMBONG
MOHD TAJUDDIN ABD RAZAK
AHMAD LUTFI AWANG
MOHAMMED ZAMRI BIN IBRAHIM
YAHAYA OTHMAN

SEBARKAN.


Kubur Orang Paling Kaya Di Dunia

Inilah kubur orang kaya terpurba di dunia, punyalah kaya kita boleh nampak barang kemas yang dia pakai pada lengan, baju dan uhh…zakar dia pun ada pakai sarung emas.

Inilah Kubur Varna yang dijumpai di Bulgaria. Kubur ini dijangka wujud sekitar 4600 – 4200 Sebelum Masihi. Sebagai perbandingan, Firaun pertama Mesir Purba wujud pada sekitar 3150 Sebelum Masihi. Jadi, Kubur Varna ni sangatlah purba kalau diikut usia.

Mengikut ahli arkeologi, pada asalnya mereka ingat ni kubur putera raja, tapi sekarang mereka simpulkan ini kubur penempa logam. Walaupun penempa logam, kubur ini mungkin milik penempa logam yang kaya sebab terlalu banyak harta emas dan kayu cokmar. Kubur orang kaya di tapak arkeologi ni pun ada pakai sarung emas pada zakar mereka. Mereka simpulkan penempatan purba Varna ni berdagang garam bukit dan logam ke tamadun lain, dan zaman dulu memang garam dan logam ni komoditi mahal.

Mereka juga dapati penempatan ni ada sistem hierarki, budaya dan kepercayaan agama yang kompleks. Jadi, depa ni takde la primitif mana. Dah berfungsi sebagai masyarakat bertamadun. Lagi lagi bila kita tengok ukiran dan bentuk tempa logam logam emas dalam kubur ni.

Cuma tu la, saya masih dok terfikir kenapa zakar tu perlu bersarung emas. Siapa yang nak tengok? Member tu dah mampus selamat dalam kubur dah.

Nak tahu lagi banyak tentang perkaitan manusia dan budayanya, sila baca Genesis II: Sapien & Neo Manusia. Buku ni boleh dibeli pada: bit.ly/3M4EAhX


Merdeka 1945: Kemerdekaan Malaya Yang Tertangguh

Pada awal P3rang Dunia Kedua, Pihak Jepun kelihatan gah dengan mampu menawan Tanah Melayu dalam masa yang singkat. Namun begitu, menjelang tahun 1944, apabila pihak Jepun mulai tewas di dalam siri-siri Pert*mpuran Pasifik, Jepun mulai sedar bahawa mereka sebenarnya di ambang kekalahan. Di Malaya , Jepun hanya mengawal 6 buah negeri sahaja memandangkan 5 negeri lagi sudah diserahkan kepada kerajaan Thailand pada Oktober 1943.

Mulai tahun 1945, Jepun kelihatan mulai berlembut dengan penduduk Tanah Melayu khususnya orang Melayu. Pada 3 Julai 1945, Jepun  menubuhkan badan, iaitu  HODOSHO (Help-and Guide-People Officer) yang dianggotai oleh semua suku bangsa di Malaya bagi menjalankan kerja-kerja yang berfaedah untuk negeri Malaya.

Pada masa yang sama, Jepun juga mula berbincang mengenai soal kemerdekaan di sebahagian wilayah Nusantara. Atas sebab itu, salah seorang pemimpin pada ketika itu, Ibrahim Haji Yaacob (IBHY) telah menubuhkan Kekuatan Rakyat Istimewa Semenanjung (KRIS) sebagai platform untuk mencapai kemerdekaan bagi Malaya.

Perkataan SEMENANJUNG di akhiran itu ditambah oleh jawatankuasa KRIS ketika mereka berada di Taiping bagi menjalankan kerja-kerja KRIS. Mustapha Hussain dan Dr Burhanuddin Al Helmy kemudian telah bertungkus lumus pada bulan Julai dan Ogos 1945 untuk menggubal perlembagaan bagi Malaya Merdeka ini.

Dalam kertas kerja yang telah diselenggara dan disiapkan dengan tekun di Sekolah St. George’s, Taiping itu, tarikh kemerdekaan Malaya telah ditetapkan pada 17 Ogos 1945. Kertas kerja ini juga dikenali sebagai ‘Piagam Taiping’.

Walaupun tarikh tersebut sama dengan tarikh kemerdekaan Indonesia, namun KRIS hanya terlibat proses untuk memerdekakan Malaya sahaja dan tidak bergabung sekali kerana undang-undang antarabangsa menghalang untuk berbuat sedemikian.

Dalam perancangan ke arah Malaya Merdeka ini, pengisytiharan kemerdekaan akan dibuat di Stesen Radio di Pulau Pinang dengan Ibrahim Bin Haji Yaakob akan membuat pengisytiharan keramat tersebut di dalam bahasa Melayu manakala Mustapha Hussain pula di dalam bahasa Inggeris.

Sebuah Kongres pula dijadualkan berlangsung di Station Hotel, Kuala Lumpur pada 16 dan 17 Ogos. Namun, kekalahan Jepun pada 15 Ogos telah membantutkan usaha mereka untuk mencapai kemerdekaan dan kongres juga terpaksa dibatalkan.

Mustapha Hussein ketika mengenang kembali peristiwa tersebut  berkata bahawa beliau telah menangis dengan penuh kekesalan namun dengan mengalirkan air mata darah sekali pun tidak akan boleh mengubati keadaan itu kerana inilah yang dikatakan ‘so near yet so far‘ dengan cuma tinggal 48 jam sahaja lagi sebelum Malaya diisytiharkan MERDEKA!

RUJUKAN:

Mustapha, I. S. (1999). Mustapha Hussain: Pejuang nasionalisme melayu. Kuala Lumpur: DBP.

Adam, R. (2017). Burhanuddin Al-Helmy: Suatu kemelut politik. Kuala Lumpur: Dewan Bahasa dan Pustaka.


China Pernah Berperαng Dengan Vietnam

Bercakap tentang Vietnam sekitar 1970-an, mesti ramai akan kenang balik pasal penglibatan Amerika Syarikat. Tetapi bukan semua orang tahu bahawa China pernah bertegang urat dengan Vietnam zaman itu.

Mereka tidak berperαηg sekali dengan Amerika Syarikat. Andainya dua kuasa ini berganding bahu, entahnya Vietnam Selatan akan menang. Sepanjang Perαηg Vietnam, pihak China banyak menjauhi.

Tetapi empat tahun selepas Vietnam Utara menang, mereka mengisytihar perαηg.

Hubungan antara dua negara komunis ini mula berantakan sebaik sahaja Nikita Khrushchev menjadi penguasa Kesatuan Soviet. Khrushchev mengimarahkan sebuah idea yang dianggap munafik, syirik dan murtad di sisi agama komunis.

Beliau mahu bekerjasama dengan blok kapitalis dengan idea “peaceful co-existence”. Mao Zedong amat bengang dengan pendekatan ini. Kemudiannya anak ikan China di Vietnam iaitu gagasan pembebas Viet Minh pula sudah tidak berkiblatkan Beijing.

Viet Minh kelihatan seolah-olah ingin menyendiri dibawah kepimpinan Wei Guoqing. Apabila China dan Soviet bergaduh, pihak Viet Minh masih menyendiri (tidak sokong Beijing).

Maka selepas berjaya menewaskan Vietnam Selatan, pihak Vietnam Utara membentuk kerajaan tunggal sambil membawa bagasi diplomasi sebegini. Hubungan Chima dan Vietnam Tunggal menjadi keruh akibat kemelut di Kampuchea.

Pada 25 Disember 1978, Vietnam melancarkan sebuah pencerob.ohan besar-besaran di Kampuchea sampai tµmbαηgnya kerajaan Khmer Rouge sana.

Ketika ini politik China sudah berubah. Zedong sudah pergi buat selamanya. Pucuk kepimpinan pula dirangkul Deng Xiaoping yang sekufu (tetapi bersengketa) dengan pemikiran Khrushchev. China berpihak pada Khmer Rouge. Manakala Soviet pula berpihak pada Vietnam.

Maka tindakan Vietnam dianggap suatu kesalahan, sepertimana Xiaoping berkata pada Jimmy Carter pada 1 Januari 1979: “budak kecil semakin nakal. Dah tiba masa dia dirotαη.” (Jones, 2021). Tetapi Xiaoping mengisytiharkan suatu “peperαηgan terhad”.

Konsep ini adalah tunggangan sebenar Xiaoping. Kesatuan Soviet membantu Vietnam sepanjang tempoh persengketaan ini. Akan tetapi mereka hanya boleh menghantar kapal laut dan peralatan sahaja.

Sokongan anggota memang mustahil kerana terlalu jauh. Satu-satunya cara adalah untuk memulakan kemelut sempadan dengan China. Vietnam memang penting… tetapi tidak cukup penting untuk memulakan suatu peperαηgan besar. Tambah pula Xiaoping cakap terhad saja.

Bagi pihak China pula, diamnya Moscow adalah bukti mungkir janji yang Vietnam takkan dibantu Soviet (Quang, 2017). Jadi matlamat sebenar China di sini agak mengelirukan: 1) sama ada benar-benar ingin merotαη Vietnam atau 2) mencontengkan arang pada wajah Soviet. Lagi mengelirukan apabila operasi China di Vietnam hanya 27 hari sahaja. Mereka berperαηg antara 17 Februari hingga 16 Mac pada tahun 1979.

Vietnam menggunakan strategi fortress. Mereka tidak mengerahkan angkatan utama. Seramai 300,000 anggota ditempatkan di Hanoi. Sama seperti Amerika Syarikat, pihak China menanggung kerugian kerana taktik gerilα. Lapan divisyen dihantar Beijing sampai jatuhnya wilayah Lang Son dan kota Sa Pa.

Tetapi pada 6 Mac, China mengumumkan bahawa pintu ke Hanoi sudah terbuka luas. Dan misi pertama mereka telah dijayakan. Dalam perjalanan kembali ke sempadan China, mereka telah memµsηαhkan segala infrastruktur tempatan sekali gus menjejaskan ekonomi Vietnam.

Jadi kedua-dua pihak mengaku menang. China berkata, mereka berjaya memαtαhkan pihak Vietnam. Manakala Vietnam pula berkata mereka berjaya menghalau China. Dari satu sisi, memang betul – kedua-dua pihak menang.

China ingin merotan Vietnam. Dan memang mereka merotan. Tetapi tujuan sebenar adalah untuk mengαibkan Soviet… dan mereka berjaya. Apa yang berlaku jelas suatu perαηg saraf yang mendedahkan keretakan dalam kalangan blok komunis.

Seperti biasa, komunis gaduh dengan komunis… bulatan kapitalis tepuk tangan.

RUJUKAN:

Jones, S. (2021). Three (ditapiskan) Men: Russia, China, Iran and the Rise of Irregular (ditapiskan). W.W. Norton & Company.

Quang, N. (2017, Februari 23). The Bitter Legacy of the 1979 China-Vietnam (ditapiskan). The Diplomat.


Asal Usul Istilah Karut-Marut, Harta Karun Dan Khurafat Dalam Masyarakat Melayu

Berikut merupakan istilah yang masyhur diguna pakai dalam kehidupan masyarakat Melayu sejak dulu. Walau bagaimanapun, tidak ramai yang tahu tentang makna dan asal usul istilah tersebut sehingga kadangkala istilah tersebut disalah guna. Oleh itu, Ibn Jawi ingin membongkar sedikit sejarah penggunaan istilah tersebut dalam artikel ini.Karut-Marut :

Istilah ini selalunya digunakan untuk dilabelkan kepada setiap hal yang dilihat mustahil berlaku pada adat kebiasaan. Cerita seperti adanya jin syaitan yang mengganggu kehidupan manusia sama ada perniagaan, kekeluargaan, kesihatan dan sebagainya sering dilabel karut-marut. Terkadang juga, masyarakat kita menyama takrifkan “karut-marut” dengan “khurafat”.

Sememangnya, cerita karut-marut ini adalah kisah yang “Khawariqul ‘Adah” (mencarik adat) atau juga sering disebut “mustahil pada hukum adat kebiasaan”. Hal ini demikian kerana ia sebenarnya merupakan kisah-kisah sihir iaitu salah satu hal yang mencarik adat seperti mana “Mukjizat”, “Karamah”, “Maunah” dan lain-lain. Namun, istilah karut-marut selalunya dikhaskan kepada hal sihir kerana ia adalah hal mencarik adat secara fasiq.

Hal ini demikian kerana asal usul istilah karut-marut adalah daripada kisah “Harut Marut” iaitu dua entiti misteri yang terkandung dalam al-Quran. Sememangnya dua entiti ini dikaitkan dengan pengajaran ilmu sihir. Jika ditelusuri dalam catatan-catatan legenda kuno, pasti akan kita temui kisah kononnya ada dua tokoh sihir yang datang kepada manusia bagi mengajar sihir.

Selain itu, ada juga versi yang mengatakan dua tokoh ini merupakan nama-nama jin bahkan ada juga yang mengatakan nama dua orang manusia. Ada yang mendakwa mereka adalah manusia yang jahat dan ada juga yang mengatakan bahawa mereka manusia soleh. Sehinggakan, ada versi yang mendakwa mereka ini ialah malaikat sepertimana masyhur yang disebut oleh para ulama apabila mentafsirkan kisah ini pada surah al-Baqarah.

Harta Karun:

Istilah ini selalunya digunakan oleh masyarakat bagi menjelaskan sebarang jumpaan harta-harta bernilai yang tersembunyi. Selalunya, kisah-kisah pengembaraan menuju ke tempat-tempat tertentu lalu menggali tanah yang bertanda hingga terjumpa peti kayu yang dimangga besi. Apabila peti itu dibuka, ternampaklah syiling-syiling emas, perak, batu permata, mutiara dan sebagainya. Walau dimana pun harta itu dijumpa, sama ada di negara Arab, India, China atau mana sahaja, masyarakat kita akan menamakan harta itu sebagai harta karun.

Namun sebenarnya, “Karun” ini sememangnya wujud. Karun dalam kisah masyarakat Melayu sebenarnya ialah Qarun iaitu seorang tokoh masyhur pada zaman Nabi Musa ketika baginda melawan Firaun di Mesir. Qarun merupakan seorang yang kaya-raya sehinggakan kunci-kunci perbendaharaan yang menyimpan hartanya hanya mampu diangkut oleh beberapa haiwan tunggangan kerana amat banyak dan berat.

Oleh sebab Qarun angkuh dengan kekayaannya, Allah menghukumnya apabila semua hartanya tertimbus dalam tanah. Oleh itu, setiap harta yang dijumpai dalam tanah, masyarakat kita menamakannya sebagai Harta Karun/Qarun. Dalam masyarakat Yahudi, Qarun dikenali sebagai Korah.

Khurafat :

Istilah ini selalunya digunakan oleh masyarakat bagi mengkategorikan kisah-kisah mistik (alam ghaib). Malah, istilah ini kini telah diguna dengan makna yang lebih luas dan terkadang salah pada hakikat penggunaannya. Masyarakat muda-mudi yang tidak tahu akan asal usul istilah ini telah menyalahlabelkan istilah ini pada hal yang tidak tepat.

Muda-mudi yang alergi (mungkin takut) akan hal-hal berkaitan kematian dan kubur akan melabel perbuatan MENZIARAH KUBUR sebagai MENYEMBAH KUBUR (Quburiyyun) yang bersifat “khurafat”. Lebih parah, sebahagian anak muda telah menggandingkan istilah “khurafat” ini dengan istilah “bidaah”, “kufur” dan “syirik” pada perbuatan menziarahi kubur sedangkan perbuatan ini dianjurkan oleh Rasulullah bagi mengingati kematian lagi berpahala.

Sebenarnya,  “Khurafat” merupakan nama seorang pemuda pada masa silam yang diculik oleh jin. Jin menculiknya masuk ke alam jin lalu beliau menyaksikan pelbagai perkara aneh. Setelah sampai suatu ketika, beliau kembali ke alam manusia lalu menceritakan pengalaman-pengalamannya kepada orang ramai. Oleh sebab cerita-ceritanya aneh, maka masyarakat mula menamakan setiap cerita aneh sebagai cerita “Khurafat” bersempena nama pemuda ini. Kisah ini dapat dirujuk melalui hadis Rasulullah dalam kitab Syamail Muhammad karya Imam al-Tarmizi Rahimahullah.

Walaupun ketiga-tiga hal ini iaitu Karut-Marut, Harta Karun dan Khurafat diistilahkan kepada hal-hal misteri, namun ada yang lebih menjadi misteri untuk kita fikirkan. Tidakkah kita sedar mengapa cerita-cerita sebegini amat sinonim dan sebati dalam kehidupan masyarakat Melayu? Bagaimana kisah ini mendarah daging ke dalam kehidupan orang Melayu? Adakah kerana masyarakat Melayu dahulu begitu banyak mengkaji rahsia-rahsia kisah silam sehingga segala hal ini dipertutur serta diperturunkan dari generasi ke genarasi? Atau nenek moyang kita dahulu mungkin terlibat secara langsung atau tidak langsung dengan kisah-kisah yang seumpama di atas.

Namun, sememangnya banyak keajaiban berlaku di dalam dunia ini. Sedikit di dalam literatur Arab dan Yahudi bahkan lebih banyak kisah-kisah ajaib yang berlaku dalam negara India dan China. Tanah Melayu yang dikenali sebagai Semenanjung Emas berada ditengah-tengah India dan China serta pernah hidup dengan bangsa-bangsa Arab, Parsi dan sebagainya pada zaman keagungan pelayaran silam sehinggalah kesemua ini menjadi… MISTERI NUSANTARA…


Senarai Nama Terpanjang Di Dunia

Nama amat penting dan menjadi perkara asas untuk memanggil individu, tempat, flora dan fauna, dan benda-benda yang hadir di sekeliling kita. Tanpa nama, tidak ada gunanya nenek moyang kita mencipta abjad tanpa tujuan.

Pernah jumpa tak nama orang sekeliling kita, macam ahli keluarga, saudara-mara, sahabat karib, atau orang asing yang mempunyai nama yang panjang? Kalau jumpa dan pembaca rasa dialah mempunyai nama terpanjang, pembaca masih ‘amatur’ dalam meneroka nama-nama terpanjang di dunia.

Masing-masing bahasa di seluruh dunia mempunyai nama atau kata terpanjang mereka. Untuk artikel ini mari kita meneroka nama-nama terpanjang dalam Bahasa Inggeris.

Nama Terpanjang Dicatat Dalam Kamus Inggeris

Kebanyakan kamus-kamus Bahasa Inggeris seluruh dunia mencatatkan nama ini adalah terpanjang, iaitu:

Pneumonoultramicroscopicsilicovolcanoconiosis (45 abjad)

Maksud nama ini ialah sejenis penyakit paru-paru akibat dari sedutan silika dari letusan gunung berapi. Namun kamus Oxford English mencatatkan nama ini sebagai nama terpanjang: Pseudopseudohypoparathyroidism (30 abjad). Ia sejenis penyakit genetik.

Terdapat juga kata terpanjang dicatat dalam majoriti kamus Inggeris iaitu floccinaucinihilipilification (29 abjad). Kata yang berasal dari bahasa Latin ini bermaksud tiada atau perbuatan sia-sia.

Namun kata dan nama di atas ini tidak pernah disebut oleh masyarakat secara kerap, melainkan untuk tujuan tertentu seperti perubatan. Jadi mengikut statistik penggunaan kata terpanjang oleh ahli statistik bernama Ross Eckler, kata terpanjang yang biasa digunakan oleh rakyat bertutur Inggeris adalah ‘deinstitutionalization’, ‘counterrevolutionaries’, dan ‘uncharacteristically’.

Nama Orang Terpanjang

Pada 1975 hingga 1985, Guinness Book Records mengisytiharkan warga lelaki AS kelahiran Jerman bernama Hubert Wolfstern sebagai pemilik nama terpanjang di dunia. Hubert Wolfstern hanya nama yang dipendekkan. Ini adalah nama panjang beliau:

Adolph Blaine Charles David Earl Frederick Gerald Hubert Irvin John Kenneth Lloyd Martin Nero Oliver Paul Quincy Randolph Sherman Thomas Uncas Victor William Xerxes Yancy Zeus Wolfeschlegelsteinhausenbergerdorffwelchevoralternwarengewissenhaftschaferswessenschafewarenwohlgepflegeundsorgfaltigkeitbeschutzenvorangreifendurchihrraubgierigfeindewelchevoralternzwolfhunderttausendjahresvorandieerscheinenvonderersteerdemenschderraumschiffgenachtmittungsteinundsiebeniridiumelektrischmotorsgebrauchlichtalsseinursprungvonkraftgestartseinlangefahrthinzwischensternartigraumaufdersuchennachbarschaftdersternwelchegehabtbewohnbarplanetenkreisedrehensichundwohinderneuerassevonverstandigmenschlichkeitkonntefortpflanzenundsicherfreuenanlebenslanglichfreudeundruhemitnichteinfurchtvorangreifenvorandererintelligentgeschopfsvonhinzwischensternartigraum, Senior. (746 abjad)

Apabila ditanya asal-usul nama keluarga terpanjang ini (merujuk nama Wolfesch…) Hubert menyatakan bahawa moyangnya telah lama memegang nama keluarga terpanjang ini. Terdapat maksud juga disebalik nama keluarga ini. Hubert menjelaskan:

“Kisah seorang pemburu serigala, penghuni rumah batu di sesebuah kampung, di mana disitulah tempat moyangnya bekerja sebagai pengembala kambing biru-biri yang menjaga makan minumnya dengan baik dan mengawasi kambing-kambing dari diserang oleh musuh yang menakutkan dan juga merupakan moyang berusia 1,200,000 tahun dulu sebelum ketibaan manusia pertama, di dalam kapal angkasa diperbuat dari elemen tungsten dan tujuh buah motor iridium dan menggunakan cahaya sebagai sumber kuasa, memulakan perjalanan jauh melintasi ruang angkasa, mencari bintang di sekeliling yang mempunyai planet berhabitat yang mana mereka mampu melahirkan bangsa baru dengan kebijaksanaan manusia dan mereka tinggal lebih lama, hidup bahagia dan bebas dari serangan oleh makhluk bijaksana dari angkasa lepas di mana mereka tinggal dahulu.”

Sehingga kini, tiada lagi sebarang individu mampu memecahkan rekod nama panjang Hubert ini.

Nama Lokasi Terpanjang

Lokasi yang mempunyai nama terpanjang adalah sebuah bukit yang terletak di New Zealand. Nama bukit itu ialah:

Taumatawhakatangihangakoauauotamateaturipukakapikimaungahoronukupokaiwhenuakitanatahu (85 abjad).

Nama pendek bukit ini adalah Taumata. Sebenarnya nama bukit ini berasal dari Bahasa Maori dan papan tanda dengan nama bukit terpacak di kawasan bukit tersebut. Guinness Book Records juga mengisytiharkan nama bukit ini sebagai nama lokasi terpanjang dunia.

Terdapat juga nama-nama lokasi terpanjang lain seperti:
a. Dysart, Dudley, Harcourt, Guilford, Harburn, Bruton, Havelock, Eyre and Clyde (61 abjad). Kota yang terletak di Ontario, Kanada.
b. Llanfairpwllgwyngyllgogerychwyrndrobwllllantysiliogogogoch (58 abjad). Kota yang terletak di Pulau Anglesey, Kepulauan Wales.
c. Cottonshopeburnfoot (19 abjad) dan Sutton-under-Whitestonecliffe (29 abjad termasuk tanda penghubung). Kedua-dua nama ini adalah nama kampung terdapat di United Kingdom (UK).

AS mempunyai 3 lokasi dengan nama terpanjang iaitu Tasik Chargoggagoggmanchauggagoggchaubunagungamaugg (45 abjad) di kota Webster, Massachusetts; kota Winchester-on-the-Severn di Maryland; dan kota Washington-on-the-Brazos di Texas.

Nama Terpanjang Dalam Dunia Hiburan

Pada 391 SM, seorang penulis drama bernama Aristophanes menciptakan nama makanan yang aneh dalam teater lawak Assemblywomen. Nama makanan tersebut adalah:

Lopadotemachoselachogaleokranioleipsanodrimhypotrimmatosilphiokarabomelitokatakechymenokichlepikossyphophattoperisteralektryonoptekephalliokigklopeleiolagoiosiraiobaphetraganopterygon (171 abjad).

Novelis satira Inggeris bernama Thomas Love Peacock pernah meletakkan 2 nama bahagian tubuh dalam novel pertama berjudul Headlong Hall. Dua nama ini agak aneh untuk dirujuk sebagai bahagian tubuh walaupun ia fiksyen saja. 2 nama tersebut adalah:

Osteosarchaematosplanchnochondroneuromuelous (44 abjad) dan Osseocarnisanguineoviscericartilaginonervomedullary (51 abjad).

Dalam wayang Mary Poppins keluaran Disney pada 1964, mereka mempunyai lagu tema dan utama bertajuk ‘Supercalifragilisticexpialidocious’ (34 abjad), hasil karya adik-beradik Sherman.

Dalam industri nyanyian terutamanya kumpulan band, band nyanyian genre Rock Metal mempunyai nama kumpulan yang agak tidak menyenangkan. Ada beberapa kumpulan band ini juga mempunyai nama terpanjang. Yang memiliki nama terpanjang setakat ini adalah band 55 Gore. Ini adalah nama panjangnya:

Intracerebrally Consuming Cephalalgia Through The Cranium Macerating Debrisf**ked Manure Ingested Remains Of The Mindf**ked Cataplexic Wicked Mankind Whom Fistf**ked The Progenies From The Deepest Depths Of The Analmaggot Raped Human Pieces Of Erotic S**tmasses Which Gave Birth To Worthless Eunuchs As Travesty For C**stained Whorefaced Sluts Enslaved By This Stupid Society Full Of Fetal Garbages (344 abjad).

Nama Terpanjang Dalam Dunia Sains

Dalam dunia sains, terutamanya kajian terhadap flora dan fauna serta biokimia, nama saintifik yang serba panjang menjadi sinomin dalam penamaan sesuatu hidupan atau elemen biokimia.

Nama saintifik terpanjang pertama kali dimiliki oleh spesis amphipod dengan nama Gammaracanthuskytodermogammarus loricatobaicalensis (50 abjad). Namun nama saintifik yang dikemukakan oleh pengkaji alam sekitar Poland bernama B. Dybowski ini tidak diiktiraf oleh Kod Penamaan Zoologi Antarabangsa pada 1929 atas sebab-sebab tertentu.

Hanya dua nama saintifik terpanjang saja yang diiktiraf oleh kod penamaan tersebut, iaitu:

Walau bagaimanapun, nama-nama terpanjang yang says senaraikan tidak mampu melawan nama ini, sekaligus diiktiraf sebagai kata paling panjang di dunia. Pemilik nama dan kata paling panjang ialah protein bernama Titin.

Titin adalah sejenis protein yang terlibat dalam penghasilan gene DNA. Titin biasanya ditemui dalam sel-sel otot. Nama panjang atau nama IUPAC (nama sistematik bagi kimia organik) merangkumi 189,819 abjad yang bermula dari ‘methionyl…’ hingga ‘…isoleucine’ dan memerlukan 2 atau 3 jam untuk menyebut seluruh nama Titin ini. Gambar rajah di bawah ini adalah nama panjang Titin.

Pembaca boleh rujuk laman web ini untuk melihat nama panjang Titin:
https://www.digitalspy.com/fun/a444700/longest-word-has-189819-letters-takes-three-hours-to-pronounce/

RUJUKAN:

Donald McFarlan; Norris Dewar McWhirter; David A. Boeh (1989). Guinness book of world records: 1990. Sterling. p. 129

Dybowski’s (1926) Names of Crustacea Suppressed”. Opinions Rendered by the International Commission on Zoological Nomenclature: Opinions 105 to 114. Smithsonian Miscellaneous Collections. 73. 1929. pp. 1–3.


Sains Disebalik Kapal Hantu

Legenda kapal hantu sangat popular, terutamanya kapal hantu ‘Flying Dutchman’. Kalau baca di wikipedia, banyak senarai legenda kapal hantu dalam kisah-kisah masyarakat.

Selain Flying Dutchman, Mary Celeste juga antara kapal hantu yang cukup popular. Tak tahulah kapal macam Black Pearl itu benar-benar wujud ataupun tak.

Betul ke kapal-kapal hantu ini wujud?

Pada tahun 1872, kapal Mary Celeste didapati sedang berlayar di lautan Atlantik tanpa seorang pun manusia di atas kapal tersebut yang mengemudinya. Mary Celeste juga dipenuhi air dan sampan-sampan penyelamat pun tiada. Barang-barang dalam kargo yang ditemui mempunyai unsur-unsur yang misteri yang menyebabkan Mary Celeste dikatakan berhantu.

Elemen utama kapal hantu ini adalah ia bergerak dan mengemudi sendiri tanpa manusia yang mengemudinya.

Sebenarnya selama ini, dalang kejadian tersebut adalah konsep keapungan (buoyancy) dan dinamik bendalir (fluid dynamics).

Keapungan adalah berasaskan Prinsip Archimedes yang dikatakan prinsip ini ditemui oleh Archimedes sewaktu mandi. Semasa dia tengah mandi, dia memikirkan bagaimana mahu selesaikan masalah yang diberikan oleh Hiero II berkenaan mahkota emas.

Sewaktu kita tenggelamkan objek di dalam bekas air penuh, akan terdapat limpahan air. Archimedes menyatakan, berat limpahan air tersebut sama dengan kekuatan daya keapungan. Limpahan air ini juga kita boleh panggil sebagai gantian air atau air yang digantikan oleh objek.

Objek-objek dapat terapung di atas air kerana daya keapungan dikenakan lebih besar berbanding daripada daya graviti, selain faktor ketumpatan.

Objek seperti kapal yang diperbuat daripada besi sepatutnya tenggelam kerana ketumpatan besi lebih tinggi daripada air. Ia dapat terapung kerana binaan kapal besi tersebut dapat menggantikan isipadu air yang lebih berat daripada berat kapal itu sendiri.

Lantas, menjadikan daya keapungan kapal lebih tinggi daripada berat kapal. Jadi, ia dapat terapung dan tak dapat tenggelam.

Biasanya kapal tenggelam sewaktu berlayar apabila berlaku kebocoran di bahagian badan kapal (hull). Apabila bocor, ia akan dimasuki air. Bila dimasuki air, kapal akan jadi lebih berat daripada daya keapungannya. Jadi, ia akan tenggelam.

Sewaktu Mary Celeste mulai tenggelam sebab kebocoran, krew-krew mula meninggalkan kapal tersebut. Tetapi Mary Celeste tak tenggelam sepenuhnya kerana air yang memenuhi Mary Celeste tidak cukup berat untuk menenggelamkannya.

Peristiwa bagaimana sesetengah orang boleh nampak semula kapal-kapal yang dah tenggelam selama beratus tahun ini dapat dijelaskan oleh dinamik bendalir. Dinamik bermaksud pergerakan. Bendalir adalah air atau gas. Dalam kes ini air.

Air laut mempunyai arusnya yang tersendiri, bergantung pada beberapa faktor seperti suhu cuaca, putaran Bumi, kekuatan angin dan kemasinan air laut itu sendiri. Ini sebab mengapa kapal seperti Flying Dutchman dan Mary Celeste masih berlegar-legar di lautan dan sering dilihat beberapa kali oleh sesetengah orang.

Kapal-kapal ‘hantu’ ini digunakan oleh saintis untuk mengkaji arus air laut, mengkaji arus selat dan pelbagai lagi berkenaan dinamik bendalir.

Dikatakan juga, kisah berkenaan Archimedes menemui konsep keapungan melalui kisah mahkota emas, tidak benar. Kononya, Archimedes ditugaskan oleh Hiero II untuk membina sebuah kapal yang cukup besar yang mampu meletakkan istana di atasnya. Tetapi tak pasti sekiranya kapal ini dapat dibina ataupun sekadar legenda.

Sumber: TED-Ed


Bukit Kepong Dalam Ingatan

“Biar kami mati di sini, Bukit Kepong menjadi tanah kubur kami.”

Dalam kegelapan dinihari, ketika perayaan Tahun Baru Cina berlangsung – 69 tahun lalu, Bukit Kepong menjadi saksi kepada perjuangan anak bangsa. Biar berputih tulang, jangan berputih mata.

23 Februari 1950, sekitar 4 pagi seramai 180 orang anggota komunis bertindak menyerang Balai Polis Bukit Kepong. 25 orang anggota polis enggan menyerah, enggan meletakkan senjata dan enggan mendengar herdikan, cacian malah pelawaan sang pengkhianat komunis yang jauh berlipat ganda dari anggota pasukan keselamatan.

Gugurnya sang suami didepan mata, telinga mendengar suara terakhir sang suami, si isteri pula bangkit mengangkat senjata, menentang sang durjana. Mereka bertempur sehingga kehabisan peluru sebagaimana anggota polis yang lain. Malah ada anggota keluarga anggota polis terkorban dalam tragedi berdarah ini.

Mariam dicederakan dan Fatimah dibunuh – mereka enggan meletakkan senjata. Dua wanita berserta anak-anak mereka mati terbakar apabila pengganas komunis bertindak membakar berek.

Mungkin ada yang mengibaratkan Bukit Kepong sebagai tragedi Alamo, tetapi secara peribadi – tragedi Bukit Kepong mempunyai nilainya tersendiri.

Al-Fatihah

Anggota Polis

Sarjan 2493 Jamil bin Mohd Shah (Ketua Balai Bukit Kepong)
Koperal 7068 Mohd Yassin bin Haji Wahab (Timbalan Ketua Balai Bukit Kepong)
Lans Koperal 7186 Jidin bin Omar
Mata-Mata 9136 Hassan bin Osman
Mata-Mata 3933 Hamzah bin Ahmad
Mata-Mata 8600 Jaafar bin Hassan
Mata-Mata 7493 Muhamad bin Jaafar
Mata-Mata 5674 Abu bin Mohd Ali
Mata-Mata 7862 Abu Kadir Jusoh
Mata-Mata Marin 60 Ibrahim bin Adam
Mata-Mata Marin 68 Awang bin Ali
Mata-Mata Marin 181 Basiron bin Adam
Mata-Mata Tambahan 3475 Mohd Top bin Lazim
Mata-Mata Tambahan 3795 Jaafar bin Arshad

Polis Bantuan / Auxiliary Police

Ins. Kudarina Naknok
AP 2130 Samad bin Yatim
AP 1912 Mahmud bin Sa’at
AP 1925 Ali bin Akob
AP 2127 Othman Yahya

Keluarga Anggota

Fatimah binti Yaaba – isteri Mata-Mata Marin 37 Abu Bakar bin Daud
Hassan bin Abu Bakar – anak Mata-Mata Marin 37 Abu Bakar bin Daud
Saadiah – isteri Mata-Mata 5674 Abu bin Mohd Ali
Simah binti Abu – anak Mata-Mata 5674 Abu bin Mohd Ali
Arafah binti Yusoff – isteri Mata-Mata Marin 60 Ibrahim bin Adam

Anggota Polis Bantuan (AP) dan Pengawal Kampung yang terkorban dalam pertempuran diluar balai polis

AP 2098 Redzuan bin Alias
Embong bin Lazim
Mendiang Koh Ah Cheng

Hayatilah puisi yang kami nukilkan:

Subuh hening asalnya senyap
Dipecah Komunis datang berderap

Bintang Tiga dari bukit,
Datangnya mereka bukannya sedikit.

Anggota siaga pantang leka
Berjaga juga yang sedang lena.

Dilaung supaya angkat senjata
Keluar jika mahu selamat semuanya

Rasa terhina dibakar amarah
Pantang Balai Kepong pergi menyerah

Komunis tembus pagar berduri
Polis terus persiapkan diri

Raifal diacung, grenade diledak
Namun senjata pantang diletak

Kentong berbunyi, beduk dipalu
Bukit Kepong diserang bertalu-talu

HG berkejaran mahu membantu
Kudrat terhad, senjatapun dicatu

Kuat semangat, parang diangkat
Darah yang tumpah, bukannya keringat

“Kami orang-orang Polis tak akan menyerah diri”
“Biar kami mati di sini, Bukit Kepong menjadi tanah kubur kami!”

Peluru terus bersimpang siur
Bukan sedikit darah terhambur

Komunis keparat makin menyengat
Polis yang tinggal berbaki semangat

Isteri turut angkat senjata,
Kerana suaminya telah tiada.

Anak sama hilang punca,
Turut membayar harga nyawa.

Balai terbakar dicabar maruah,
Pantang menyerah, tak pernah mengalah.

Darah tumpah di Bukit Kepong,
Jiwa terkujur, jasad terkubur.

Mengalah bukan erti kalah,
Mati sekalipun bukannya penyudah.

Tinggal kami mendukung amanah,
Komunis mencelah, kami sanggah.

Dalam impi mahu aman,
Bukan sedikit yang terkorban.

Dalam tidur tagihkan lena,
Bukan kepalang yang hilang nyawa.

Waris meratap, anak menangis hiba,
Hati sudah tetap, berjuang bukan cuba-cuba.

Gugur nyawa kelongsong meledak,
Berani jiwa musuhmu kami radak.

Kedaulatan agama, bangsa dan negara.
Junjung kami tiada yang setara.

Disedekahkan pada mereka Al-Fatihah.

Innalillahiwainnailahiroji’un. Allahumaghfirlahu, warhamhu, wa’afi’hi wa’fu’anhu.

Rib’i bin ‘Amir Radhiyallahu ‘Anhu ketika bertemu dengan Raja Parsi, bagi menzahirkan kemungkinan untuk tidak menumpahkan darah dengan peperangan berkata;

“Allah telah mengutus kami untuk mengeluarkan siapa saja yang Dia kehendaki dari penghambaan terhadap sesama hamba kepada penghambaan kepada Allah, dari kesempitan dunia kepada keluasannya, dari kezaliman agama-agama kepada keadilan Islam.

Maka Dia mengutus kami dengan agama-Nya untuk kami seru mereka kepadanya. Maka barangsiapa yang menerima hal tersebut, kami akan menerimanya dan pulang meninggalkannya. Tetapi barangsiapa yang enggan, kami akan memeranginya selama-lamanya hingga kami berhasil memperoleh apa yang dijanjikan Allah.”

Semoga Allah merahmati perwira Bukit Kepong,
Bergalang ganti dengan nyawa.
Telah Allah janji syahid yang agung
Mati demi agama bangsa dan negara.

67 tahun kenangan sesegar semalam,
Lukanya dalam,
Sakitnya dikemam,
Namun marahnya tak pernah padam.

“Amor Ducit Patriae”


Tiang-Tiang Besi Yang Menghancurkan Monggol

Mongol di bawah Dinasti Yuan ialah kuasa dunia yang sangat menggerunkan. Negara China yang ketika itu di bawah Dinasti Jin dan Song serta Xia Barat dihabiskan oleh bala Monggol. Maka, Monggol di bawah Dinasti Yuan mula merancang untuk meluaskan empayar yang mereka bina.

Dan mangsa seterusnya yang bakal berdepan dengan bala askar yang diumpamakan dari neraka ini ialah sebuah kerajaan kecil di IndoChina, iaitu Dai-Viet. Dan antara pertempuran melibatkan Dinasti Yuan dan Mongol, yang harum dalam sejarah adalah Pertempuran Bach Dang. Sebuah startegi perang yang masih lagi mekar diperkatakan akan dibincangkan oleh kita bersama. Ini ialah kisah bagaimana 50 000 orang askar Dai Viet menang ke atas 120 000 orang askar Mongol dari Dinasti Yuan, China.

Pada tahun 1288, Mongol berjaya menawan kota Dai Viet bernama Thang Long (dikenali sebagai Hanoi hari ini). Tetapi malangnya ketika mereka hampir menang, orang Viet telah memastikan tiada makanan atau bekalan yang tinggal untuk askar Mongol di Than Long. Maka, pemimpin askar Mongol iaitu Omar Khan dan juga Putera Toyan mahu meninggalkan kota yang ditawab oleh mereka. Seorang jeneral perang yang harum namanya dalam sejarah Vietnam, iaitu Tran Hung Dao menyedari akan niat askar Mongol ini. Armada kapal Mongol di bawah Omar Khan, jeneral perang Mongol ini akan menggunakan laluan Sungai Bach Dang sebagai laluan keluar untuk kembali ke China.

Maka, Tran Hung Dao pun merencanakan sebuah strategi perang yang sangat mengagumkan. Jeneral perang ini mahu membalas dendam dan memastikan selepas ini, Mongol tidak akan mengacau kerajaan Dai Viet lagi. Lalu Tran Hung Dao pun mengkaji pasang surut air sungai. Kemudian, disuruh askarnya untuk memacakkan tiang-tiang besi di dasar sungai Bach Dang. Perkiraan Tran Hung Dao mengatakan bahawa ketika askar Mongol sampai ke tempat itu, maka ketika itu air sungai akan menjadi pasang.

Dan masanya sudah tiba. Bala askar Mongol yang berjumlah 120 000 orang, dan ratusan buah kapal pun tiba di tempat yang diramalkan oleh Tran Hung Dao. Maka, Tran Hung Dao pun mengarahkan bot-bot kecil untuk menyerang kapal Mongol yang cuba lari ke lautan dari Sungai Bach Dang. Bot-bot kecil itu akan bertahan seberapa lama mungkin sehinggalah air sungai surut. Ketika itu, kapal-kapal besar Monggol pun tersangkut pada tiang-tiang besi yang dipacakkan di dasar sungai.

Dan dalam masa yang sama, ratusan rakit yang dibakar dengan api pula sedang menuju ke arah kapal mereka. Askar Mongol terpaksa terjun ke dalam sungai untuk mengelakkan rakit berapi itu. Maka kesempatan ini diambil oleh askar Dai Viet untuk menghapuskan saki baki askar Monggol. Habis armada kapal Monggol dihabsikan sehinggakan tiada sebuah pun yang selamat. Omar Khan, jeneral perang Mongol berjaya ditangkap dalam pertempuran ini. Sehingga hari ini, pertempuran ini adalah antara pertempuran dalam sejarah yang diingati kerana kebijaksanaan Jeneral Tran Hung Dao.


Kenapa Taco Bell Lingkup Di Mexico?

Ketika Taco Bell membuka cawangan pertamanya di Malaysia, restoran makanan segera itu telah diserbu oleh sekalian rakyat. Situasi ini bukanlah pelik kerana restoran yang memfokuskan menu makanan Mexico memang sangat terkenal di beberapa negara. Buktinya, Taco Bell berjaya mengembangkan jenamanya di lebih 30 buah negara.

Tapi malang di Mexico, restoran makanan segera ini telah gagal dan langsung tidak diterima oleh masyarakat di sana. Persoalannya sekarang, mengapa boleh jadi begitu?

Ketika mula-mula ingin menjejak kaki ke Mexico, Taco Bell tahu bahawa konsep “street food” amat terkenal di negara itu. Jadi sebagai pengenalan kepada masyarakat Mexico, Taco Bell cuba beradaptasi dengan menjual makanan Mexico melalui warung-warung tepi jalan. Namun cubaan beradaptasi itu telah gagal dan Taco Bell cuba sekali lagi dengan membuka restoran rasmi bersebelahan dengan KFC.

Taco Bell berharap dengan pembukaan ini mereka dapat menarik sebahagian pelanggan KFC untuk masuk ke dalam restoran. Macam biasa cara ini juga telah gagal. Kegagalan ini juga turut disumbang oleh harga makanan di Taco Bell yang agak sedikit mahal. Tambah malang lagi mereka bermula dengan “street food” tetapi harga makanan seperti “fast food”. Jadi untuk apa pelanggan beli makanan dari mereka jika ada yang lebih murah.

Bagi orang Mexico, taco berkualiti tinggi perlulah dihasilkan dengan menggunakan daging segar yang dibeli daripada peniaga tempatan. Masalah Taco Bell ini pula adalah mereka guna daging kisar yang telah diproses. Ditambah lagi, itu merupakan daging sejuk beku yang diimport daripada Amerika Syarikat. Hal ini sekaligus terus merompak ciri asli makanan Mexico iaitu segar dan tempatan.

Apa yang dilakukan oleh Taco Bell sememangnya sangat tidak digemari oleh orang Mexico kerana seperti mempersenda mereka. Jadi sebelum nak masuk ke pasaran mana-mana negara, jenama itu perlu beradaptasi dengan elemen tempatan agar dekat dengan hati rakyat.

Biarpun Taco Bell merupakan antara restoran makanan segera gergasi tetapi mereka masih lagi tidak mampu menyaingi kedai makan tempatan yang menjual menu sama. Hal ini kerana terdapat begitu banyak kedai taco yang wujud di Mexico. Kehadiran Taco Bell dengan harga yang agak mahal sebenarnya membuatkan mereka rugi besar sahaja.

Di samping itu, taco adalah makanan yang sinonim dengan Mexico. Jadi tindakan syarikat daripada Amerika Syarikat menjual taco kepada orang Mexico boleh diibaratkan seperti orang Mont Kiara cuba jual patin tempoyak kepada orang Temerloh. Bermakna menu itu sudah sebati dengan jiwa tempatan dan apa-apa tindakan menjual makanan yang sama pasti tidak dapat sambutan.

Fokus Taco Bell untuk menjual taco iaitu makanan daripada Mexico di seluruh dunia memang sudah cukup bagus. Namun ada kekurangan yang mungkin negara lain kurang peka kerana tidak terdedah dengan makanan Mexico. Bagi orang Mexico, pergi ke Taco Bell seperti masuk ke kawasan yang sangat asing.

Hal ini demikian kerana side dish yang dijual di Taco Bell sangat berorientasikan Amerika Syarikat. Sebagai contoh, set taco disertakan sekali dengan french fries yang sangat sinonim dengan budaya Amerika. Jadi situasi ini boleh dikatakan sebagai pencabulan terhadap warisan makanan Mexico. Oleh sebab itu, Taco Bell terus dipandang sepi oleh orang Mexico.

Kesimpulannya, beradaptasi dengan unsur-unsur tempatan dan mengenali pelanggan adalah faktor penting bagi memastikan perniagaan mampu berkembang di kawasan asing. Jika tidak mahu berubah, jangan terkejut jika produk anda semakin menjadi tidak relevan di mata pelanggan.

RUJUKAN:

Fin, C. (2021, Januari 21). Why Taco Bell flopped in Mexico. Mashed.